text:
>> Abatagatifu
IBISABWA NGO UMUNTU ASHYIRWE MU RWEGO RW'ABATAGATIFU
Hambere mu kinyejana cya X, nta murongo ufatika wakurikizwaga ngo hemezwe ko umuntu ashyizwe mu rwego rw’abatagatifu: Imbaga y’abantu iyo yabyemezaga ybarabaga (Vox Populi), hanyuma umushumba wa Kiliziya akabyemeza mu ruhame, maze bagakora umuhango wo guha icyubahiro uwagizwe umutagatifu, maze ibice by’umubiri we bakabishyira muri za Kiliziya, kuli altari n’ahandi hatagatifu.
Mu mwaka wa 993, niho handiswe inyandiko ya mbere na Papa Yohani wa XV yandikiye Abepiskopi bo mu Bufaransa no muri Germaniya ishyira Ulrich mu rwego rw’Abatagatifu. Ijambo “Canonisation” (Gushyira mu rwego rw’abatagatifu) ryatangiye gukoreshwa na Papa Benedigito wa VIII mu muhango wo kugirwa umutagatifu kwa Mt Simeoni wa Padolirone.
Mu kinyejana cya XII nibwo hatangiye kujya hakorwa ubucukumbuzi umuntu yagereranya n’urubanza, icyo gihe ni Alexandre wa III wari Papa (1159-1181)wabitangije. Inama Nkuru y’I Latran ya IV, mu 1215, yabujije abantu guha icyubahiro kidasanzwe imibiri y’abapfuye batabiherewe uburenganzira na Papa.
Papa Gregoire IX niwe washyizeho ibigomba gukurikizwa kugira ngo umuntu abe umutagatifu; Ubwo buryo bushya bwakoreshejwe bwa mbere mu kugira umutagatifu Galgano Guitotti ( Mt Galgano), yari umwihayimana wapfuye mu mwaka wa 1181, iperereza ku bye bwabaye imyaka ine nyuma y’uko apfa. Igenzura ryagombaga kwibanda ku bintu bikurukira:
a) Ukwemera n’ibikorwa byamuranze akiri muzima;
b) Ibitangaza byabaye akiri muzima cyangwa amaze gupfa,(Ibi ni ingenzi cyane).
Mu mwaka wa 1634 nibwo Papa Urbain VIII yashyizeho inzira ziboneye zikurikizwa ngo uwapfuye agirwe umutagatifu:
- Igenzura n’iperereza bikorwa n’urukiko rwa Diyosezi;
- Ibiro bibishinzwe bagasuzumana ubwitonzi n’ubushishozi amagambo n’inyandiko z’usaba, kandi hagashakishwa amakuru k’ubuzima, imico n’ibitangaza byabye ku usabirwa kugirwa umutagatifu;
- Iyo ibyo birangiye, bikemezwa ko ari ukuri, dossier yashyikirizwaga papa, akabyemeza mu nyandiko kandi akayishyiraho umukono;
- Hagakurikiraho isuzuma ku iyobokamana, ubutwari, imico myiza, bikongera bikigwaho n’ibiro by’i Roma bibishinzwe;
- Hakemezwa bwa nyuma ibitangaza, nibura bibiri.
Kugeza muri iki gihe turimo ibi nibyo bikurukizwa, ariko byagiye bivururwa buhoro buhoro, ivugururwa rya nyuma ryakozwe na Papa Pawulo wa II, aho yavuze ko hatakwibandwa cyane ku bitangaza, ahubwo ku buzima bwaranzwe n’ubutagatifu kandi Papa akaba ari we ufata umwanzuro wa nyuma.
Muri iki gihe kugira ngo umuntu agirwe umutagatifu hasabwa ibintu bikurikira:
-Kuba umuntu yarapfuye;ntawe ugirwa umutagatifu akiri muzima;
-Kuba yarabayeho mu buzima bwa gikiristu ari intangarugero n’imfura;
-Ibitangaza nibura bibiri;
-Gushyirwa mu rwego rw’abahire no ku rutonde rw’abagomba kwigwaho ngo bazashyirwe mu rwego rw’abatagatifu.
Gusabira umuntu gushyirwa mu batagatifu bikorwa n’umukristu wese, akaba afite amakuru n’ibimenyetso bihagije, ubusabe bwe akabwohereza i Roma abinyujije ku Mwepisikopi w’aho uwo asabira yapfiriye; Ibisabwa ni umwirondoro w’usabirwa, ibikorwa byamuranze, urutonde rw’abagabo bahamya ibimuvugwaho, abo bagabo bagomba kuba bakiriho. Mu gusuzuma ibi byose rero habaho abavoka babyemeza, hakabaho n’ababihakana, nyuma hakaza kubaho gutora; mbese ni nk’urubanza rukomeye.
Muri make ni ibintu bisaba igihe kirekire, twavuga nka Mt Jeanne d’Arc wapfuye mu mwaka wa 1431, akagirwa umutagatifu mu 1920, nyuma y’imyaka 489, ahari ho ariko nabo bitatinze nka Tomas Becket (Imyaka 3), Pierre de Verone na Antoine de Padoue (Umwaka umwe).
Bavandimwe rero, tuharanire kazaba abatagatifu, tubaho mubizima buzira amakemwa muri iyi si, ubuzima bw’intangarugero, twubahiriza uko bishoboka indangagaciro dusanga mu Ivanjili. Kandi Papa Yoahani wa XXIII na Papa Pawulo wa II bakomeze badusabire.
Hifashishijwe ibitabo:
1. Régine Pernoud, Les Saints au Moyen Âge - La sainteté d’hier est-elle pour aujourd’hui ?, Paris
2. Pierre Delooz, « Pour une étude sociologique de la sainteté canonisée dans l'Eglise catholique », Archives des sciences sociales des religions, vol. 13, no 13, 1962
Padiri Viateur SAFARI
Byanditswe : 2015-09-20 20:54:14
Uwabitangaje : Diocese Byumba


c: text/html

text:
BIGIZI GENTIL (KIPENZI) YASOHOYE INDIRIMBO NSHYA YISE "ALPHA & OMEGA"
Yanditswe na: Ubwanditsi
2014-03-26 04:15:47
Umuhanzi mu ndirimbo zihimbaza Imana BIGIZI GENTIL wamenyekanye cyane ku ndirimbo ye yise KIPENZI yanakunzwe na benshi, yashyize ahagaragara indirimbo ye nshya yise ALPHA & OMEGA.
BIGIZI wasohoreye iyi ndirimbo ye i Remera muri BNG Records, yadutangarije ko iyi ndirimbo iri mu njyana ya RUMBA. Iyi ndirimbo ngo ni iya 10 kuri album ye ya mbere yitegura gushyira ku mugaragaro mu ntangiriro za Gicurasi.
Indirimbo ALPHA & OMEGA yanditswe na Aimée MUHIRE uba mu gihugu cya Australia, BIGIZI ayishyira mu njyana anayikorera amajwi. Bigizi yagize ati "Ni umugore uba muri Australia wakunze indirimbo yanjye yitwa KIPENZI, wanyoherereje amagambo hanyuma nanjye nyishakira melody mpita njya muri studio nta na kimwe mpinduye ku magambo yayinyoherereje ifite."
BIGIZI GENTIL akorera umurimo w’Imana mu itorero Methodistes Libres (EMLR) ku Kimisagara. Umwihariko we ni uko mu ndirimbo ze amajwi yose ari we uyiririmbira.
Janvier Kwizera

robotstxt: allowed

filter: keep


text:
URUKUNDO NYARUKUNDO EP 9:Igitego afashwe ku ngufu
Ku mugoroba Cyuzuzo asoje akazi yanyuze ku iduka ry’iwabo asaba nyina ngo amuhe Igitego amutembereze umujyi, nyina arabyemera. Bajyanye muri «Itoto Palace» baricara bica akanyota baraganira bimara ipfa. Isaha Mukamwiza atahira zegereje bagarutse ku iduka bahahurira na Kamali aje kubatwara, nuko barataha.
Umunsi ukurikiyeho nibwo Igitego yari gutaha. Mu gitondo Cyuzuzo mbere yo kujya ku kazi yabwiye Igitego ngo amutegereze arava ku kazi hakiri kare, azane na Kamali bamuherekeze. Igitego amubwira ko yashakaga kuza kunyura iwabo w’Umutesi akamusezera. Cyuzuzo ariyumvira maze aramubwira ati: «Nta kibazo turanyuranayo.»
Bigeze mu masaha ya saa cyenda, Igitego yari yamaze kwitegura, yicaye mu ruganiriro areba televiziyo, yumva moto ihagaze ku irembo, ako kanya abona Cyuzuzo arinjiye. Aramusuhuza maze aramubwira ngo yihangane Kamali agiye kuzana imodoka bagende. Cyuzuzo yinjiye mu cyumba ke gukuramo imyenda ngo akarabe yambare indi, agikingura urugi ariyamira ati: «Ooooh, mbega Igitego we!» Agaruka yiruka yishimye cyane, Igitego na we arahaguruka aramuseka ati: «Ndakwemeje Cyuzu! Isabukuru nziza rero.» Cyuzuzo aramuterura amujyana mu cyumba. Yitegereza akantu Igitego yari yamukoreye biramurenga.
Igitego yari yirengagije yigira nk’utazi ko uwo munsi ari isabukuru ye ndetse n’iya Cyuzuzo kuko bazizihirizaga umunsi umwe. Cyuzuzo amaze kujya ku kazi, Igitego ajya mu cyumba ke, asasura amashuka yari ashashe arayabika, asasaho andi yari yamuguriye y’amabara y’umweru ariho uturabyo tw’iroza meza cyane, arambikaho ikizingo k’indabyo nziza cyane, maze kuri icyo kizizngo aterekaho ifoto yabo bombi yari iri mu ikadire yanditseho ngo ‘Isabukuru nziza Cyuzuzo cy’ubuzima bwange’.
Cyuzuzo yitegereza uburyo umukunzi we yarimbishije icyumba cye, arahindukira aramwitegereza, aramuhobera baguma bagwatiranye batavuga, bigeze aho Cyuzuzo aramubwira ati: «Wakoze kuzirikana umunsi wange w’amavuko Gitego natsinze abandi basore.» Igitego ati: «Murakoze gushima Cyuzuzo cy’ubuzima bwange.» Ako kanya bumva Kamali aravuza amahoni abahamagara, Cyuzuzo asoma Igitego ku itama, aterura agakapu ke maze amufata akaboko barasohoka. Cyuzuzo yamutanze imbere amukingurira umuryango w’imodoka. Igitego agiye kwinjira yatunguwe no kubona ababyeyi be barikumwe n’aba Cyuzuzo muri iyo modoka.
Akibaza ibimubayeho, abona hirya no hino y’inzu haturutse abasore n’inkumi b’inshuti za Cyuzuzo n’ize ziganjemo abo biganye i Butare, bose bafite amabuji yaka baza bamusanga baririmba bati ‘Isabukuru nziza’. Igitego biramurenga asimbukira Cyuzuzo amugwa mu nda atangira kurira. Ababyeyi babo basohoka mu modoka baraza n’urwo rubyiruko rwose bazenguruka Cyuzuzo n’Igitego wari wegamye mu gituza cy’umukunzi we arira kubera ibyishimo birenze.
Hashize akanya Igitego yubuye umutwe, Cyuzuzo aramuhanagura amusaba kuzengurka azimya buji abasore n’inkumi babazengurutse bari bafite. Nuko binjira mu nzu, basanga mu ruganiriro bamaze kuhategura ‘gateau’ nini yari yanditseho ngo ‘Isabukuru nziza bana bacu’. Yari yakoreshejwe na Mukamwiza mu ibanga, amaze kubwirwa n’umuhungu we ibyo ategurira umukunzi we. Kamali yagiye mu modoka azana indi ‘gateau’ yo Cyuzuzo yari yakoreshereje umukunzi we, bazikatira rimwe, bahereza abari aho bose, ibirori biratangira.
Kamali yahise ahagurutsa abasore bari aho bajyana ku modoka guterura amakarito yarimo ibyo kurya no kunywa, bazimana abitabiriye ibirori. Basangiye baganira, kurya birangiye Migambi afata ijambo ashimira abitabiriye ibirori ndetse ababwira ko bisanga mu rugo rwe. Yungamo ati: «Ubusanzwe twizihiza umunsi w’isabukuru ya Cyuzuzo ari twe twawuteguye ariko ibi birori bihuza amasabukuru abiri niwe wabiteguye, reka muhe umwanya atugezeho ijambo ry’umunsi. Ubu we na Igitego nibo bashyitsi bakuru.»
Cyuzuzo araterura ati «Ndabashimira mwese mwaje kwifatanya natwe mu isabukuru yacu y’amavuko. Iyi tariki rero ifite amateka akomeye kuri nge na Igitego nk’uko tujya tubibwirwa n’ababyeyi bacu.» Arahindukira afata akaboko Igitego aramuhagurutsa arakomeza ati: «Nishimiye ko nyuma y’imyaka itari mike ngewe n’Igitego twongeye kwizihiriza hamwe uyu munsi w’agaciro gakomeye mu buzima bwacu. Byaherukaga kera twiga mu mashuri abanza tugituye ku Kamonyi. Bitewe n’agaciro mpa iyi tariki rero nifuje kuyongerera ubudahangarwa kugira ngo izakomeze yibukwe mu buzima bwacu twembi Imana nibidushoboza. Imbere y’ababyeyi bacu twembi, abavandimwe n’inshuti, nishimiye kubamenyesha ko nge n’Igitego dukundana ndetse duharanira kuzabana ubuzima bwacu bwose.»
Abari aho bose bamuha amashyi n’impundu. Nuko arahindukira abwira Igitego ati: «Bibahamirize nawe batabishidikanyaho Igite.» Igitego ati: «Ni koko nge na Cyuzuzo turakundana kuva kera kandi noneho ubu turifuza ko mu minsi iri mbere twazabana nkamubera umugore akambera umugabo.» Amashyi noneho bayakoma ubudahagarara bati: «Nukonuko rwose turabashyigikiye.»
Cyuzuzo na Igitego bagiye kwicara maze ababyeyi ku mpande zombi bafata ijambo bavuga mu ncamake amateka y’imiryango yombi n’ay’umubano wa Cyuzuzo na Igitego, banabaha umugisha wa kibyeyi. Hakurikiyeho umwanya wo guha impano Cyuzuzo na Igitego, maze barekura umuziki abazi kuzunguza umubyimba barizihirwa.
Bugorobye ababyeyi ba Igitego barasezeye, maze Igitego abwira nyina ati: «None se muransiga mama?» Se ati: «Sigarana n’urungano mukomeze ibirori uzaza ejo.» Nuko bajya mu modoka Kamali arabatahana.
Mu gihe abandi bari mu birori, Umutesi yari yategereje ko Igitego amugeraho araheba, maze si uguhamagara telefoni ya Mukamwiza yivayo koko. Undi aho ahugukiye asanga bamuhamagaye bamubuze. Arahamagara, Umutesi aritaba amubwira ko yashakaga kuvugisha Igitego, Mukamwiza aramumuha ngo bavugane. Umutesi yabajije Igitego impamvu yamubeshye undi amutekerereza ibyamubayeho byose, amubwira ko ejo noneho azataha kare azamugeraho nka saa yine.
Bukeye Cyuzuzo yagiye ku kazi gufata amadosiye yagombaga kujyana muri Nijeriya mu mahugurwa, asiga Igitego na we yitegura gutaha, amubwira ko atebuka akamuherekeza. Cyuzuzo yaje atinze aza atwawe n’umushoferi wo ku kazi. Isaha yagombaga kugerera ku kibuga cy’indege yari yegereje, ahita afata igikapu ke asezera Igitego arakubirana aragenda. Igitego na we asezera umukozi maze atega imodoka ajya mu mugi gusezera Mukamwiza, maze akomeza i Nyamirambo kureba Umutesi nk’uko bari babisezeranye. Baricaye baganira na nyina w’Umutesi, hashije akanya Igitego arasezera, Umutesi aramuherekeza. Mbere yo kugenda Umutesi abwira nyina ati: «Mama, ndamugeza Nyabugogo ntabwo ntinda cyane.»
Umutesi yasabye Igitego ko banyura Kimisagara agafata ibyangombwa bye byari kwa Kabera, Igitego arabyemera ariko amusaba ko batahicara ngo adakererwa. Bagezeyo basanga Kabera ari mu ruganiriro areba umuziki kuri televiziyo ananywa divayi. Baramusuhuza, abaha ikaze ngo bicare. Igitego ati: «Murihangana turi kwihuta pe.» Umutesi aratambuka afungura akabati azana ikirahure asuka divayi. Kabera ati: «Ko utazaniye undi mwana se?» Umutesi ati: «Ahubwo niba udafite akadasembuye urajya kugashaka tu. Ntabwo Igitego anywa ibinyobwa bisembuye.» Arahindukira abwira Igitego ati: «Icaraho gake ntabwo dutinda Igite.» Kabera yikoza mu cyumba azana umutobe w’imbuto mu kirahure kirekire, ahereza Igitego, Igitego ati: «Murakoze».
Hatarashira iminota itatu, Umutesi divayi yasutse yari ayimaze. Arahaguruka yinjira mu cyumba cya Kabera, asohotse akata yerekeza mu gikari. Igitego na we abonye Umutesi yarangije kunywa, agotomera wa mutobe ngo bahite bagenda. Umutesi uko yagasohotse yakubanutse ku irembo, asohoka mu gipangu aratega arataha. Igitego aheruka agotomera, yakangutse mu masaha ya saa kumi n’imwe yisanga aryamanye na Kabera bombi bambaye ubusa. Yabanje kugira ngo ararota, arakanaguzwa kuvuga biramunanira, amarira atangira gushoka nk’imivu y’imvura yo mu itumba. Kabera atangira kumutoneka amubwira ngo niyihangane ahagume bibanire yiteguye kumufata neza akamubera umugore, noneho Igitego akarushaho gushenguka. Hashize nk’iminota itanu ari kurira, aceceka akanya gato areba Kabera nk’inka yica, ahita ahaguruka arambara, afata agakapu ke arasohoka.
...Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere , ku wa Gatatu no ku wa gatanu
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317
Ibice byabanje:
Umusogongero w’inkuru Ndende, EP1: URUKUNDO NYARUKUNDO
URUKUNDO NYARUKUNDO EP 2:Cyuzuzo arabutswe inkumi itagira uko isa !
URUKUNDO NYARUKUNDO EP 3: Cyuzuzo ararikocoye !
URUKUNDO NYARUKUNDO EP4: Cyuzuzo akubiswe n’inkuba
URUKUNDO NYARUKUNDO EP 5: Cyuzuzo abonye umuhoza
URUKUNDO NYARUKUNDO EP 6:Umutesi asabye imbabazi
URUKUNDO NYARUKUNDO EP 7:Urwango ruratangiye hagati y’Igitego na Umutesi
URUKUNDO NYARUKUNDO EP 8:Umutesi yaba agiye kugambanira Igitego ?


text:
Kubwira umukunzi wawe amagambo meza y’urukundo ni ikintu cyiza nawe ubwe aba ategereje kuri wowe. Iyo atakibonye niho uzasanga avuga ngo nta mukunzi agira cyangwa bikamugora kubaho. Ukwiriye gutuma uwo mukundana abaho yishimye birenze ibikenewe kandi biturutse kuri wowe. Ariko amagambo yawe akaba yuzuye ukuri kuguturutseho.
Amagambo aturutse kuri nyirayo aba ari ingenzi cyane
kandi ntiyabura kumukora ku mutima. Iteka gukunda umuntu biravuna ndetse
biragorana kubyihingamo. Ariko iyo bije bigusaba kubigaragaza. Rero ntiwinige
rwose, inigure maze ufate iyi nkuru utomore uwo wihebeye, uwo wahaye ubuzima
bwawe.
DORE
AMAGAMBO AMUKORA KU MUTIMA
·
Urukundo rwanjye, umutima wanjye nihebeye,
ndifuza iyaba buri munsi hakabaye uyu munsi, hakaba heza nk’uko ugaragara.
· Urukundo, ndifuza iyaba nagahagaritse ku gutekereza, ariko ntibishoboka, ni nko gusaba Imana gukuraho ikirere. Ntabwo byashoboka. Ndagukunda kandi nkunda na buri gace ku mubiri wawe.
·
Urukundo, uko byagenda kose, uzaba uwanjye
kandi uzampora iruhande. Nzahora nkukunda nzakurinda, nzakubera imbaraga n’ubwonko,
nzagufasha gutekereza. Umwamikazi wanjye, ubuzima bwanjye, buri kimwe
cyanjye. Ndagukunda by’indani ni impamo.
·
Urukundo, nta byo uzi se, ubundi ni wowe
mpamvu ituma mbyuka nseka buri mu gitondo. Ntabwo ujya umva mu ntekerezo, iteka
uzihoramo. Ni wowe nzozi ndota kandi ni wowe kintu cyiza kimbaho, ngahora
nkitekereza buri segonda.
·
Urukundo, nshobora kuvuga amagambo
ibihumbi byinshi nkagutaka, nkavuga uburyo nkukunda, nkavuga uburyo
wanyihebeye, ariko ni impamo ntabwo byaba bihagije ni ukuri.
· Byasaga n’ibitangaza cya gihe duhurira ha handi, ariko ubu noneho byarahindutse, ntituzongera guhura, tuzahorana. Umutima wanjye, ubuzima wanjye, byose byagiye aho guturiza, umunsi tuganira maze ukemera kuba uwanjye. Warakoze kuhambera umutima.
·
Wanyigishije igisobanuro cy’ubuzima, iteka
narabivangaga kuko ntari nzi uko kubaho biryoha kugeza duhuye.
·
Urukundo, uba uhari iyo mbyutse, ndetse
unamfasha kuryama urahambera sinjya ngushaka ngo nkubure kandi
ndabigukundira. Rero ntacyo nakora ntagutekereje.
·
Reka mvuge ibi, urukundo, nkumbuye inseko
yawe, nkumbuye uburyo unkoraho witonze usa n'uri kunanura uzamura ibiganza byawe
bitoshye umanura ahagana hasi maze ukambwira ngo nanjye nkukorere aho ukunda,
urukundo nkumbuye ibyo biheeeee !!! I can’t wait to be with you again Darling.
·
Urukundo, uko umusozi uzaba ungana kose
nzawurira, uko ibiterometero bizaba bingana kose nzabigenda, uko inyanja izaba
ireshya kose urukundo nzayoga, uko hazaba hareshya kose, urukundo nzakambakamba
nkugereho, nzabikora kugira ngo nguhe ibyishimo utigeze usanga ahandi kandi
kugeza ubu nzi ko n'aho byagusaba gupfa utakwemera gukora icyambabaza.
·
Urukundo, ni joro usohoke hanze maze
witegereze inyenyeri mu kirere. Nubona inyenyeri nini irasa cyane, utange icyifuzo
cyawe ku Mana, kandi unayishimire ko yaduhuje.
·
Ndakwifuza mu buzima bwanjye, kuko bimpa
ibyishimo bitagira ingano, umutima wanjye iteka usigaye utera gahoro gahoro.
·
Uri mwiza kandi uri uw’igikundiro. Ntabwo
nakwibagirwa ubwiza bwawe. Uburyo uri Miss wanjye, Uburyo imico yawe ari myiza.
N’uburyo utuma nseka.
·
Urukundo, igihembo gikomeye cy’ubuzima
bwanjye ni ukukubona uri guseka mu gihe umbonye. Utabitewe n’ijambo ryiza
ahubwo ubitewe nanjye, kuko binyerekako unkunda kandi nanjye nkaba nkukunda.
·
Hari igice gito cy’umutima wanjye
kimbabaza iyo ntari iruhande rwawe. Icyo gice gihita kinyereka uburyo naba meze
mu gihe udahari mu buzima bwanjye.
·
Iyo undi iruhande, nanjye ndiyoberwa kuko
nkora ibisa n’ibitangaza.
·
Turahuje, n’ibiganza byacu iyo bifatanye
biba bihuye! Ariko se ubundi ntabyaremewe kuba hamwe? Nibihure ni mu gihe.
Ndagukunda cyane.
·
Ndagusabye, ujye ureka numve ijwi ryawe
buri mu gitondo kuko ni byo binyura. Ujye ukoresha uburyo bwose, umvugishe uko
ubishaka ariko numve ijwi ryawe. Ni wowe utuma nkura kuko umeze nk’akazuba ka
mu gitondo. Ndagukunda.
·
Mukobwa wanjye w’imfura, ndagukunda
·
Ndashaka ngo twibanire by'iteka, kuko iyo
ndi mu buriri ndagukabakaba nkakubura.
Aya magambo aba meza iyo uyabwira uwo wihebeye,
ukamwereka uko umwitaho, uburyo umukunda cyane. Aya magambo atuma
ahora agutekereza. Yabwire uwo wihebeye kandi uyavuge akuvuye ku mutima. Ushobora
kumuhamagara ukamuganiriza cyangwa ukamusaba ko muhura maze ukayava imuzi. Uzitwaze iyi nkuru cyangwa uyimwoherereze, uko ayisoma ni wowe uzajya umuza
mu ntekerezo.


text:
Umuhanzi Andy Bumuntu ageze kure imyiteguro y’igitaramo cya mbere agiye gukorera mu karere ka Huye mu Ntara y’Amajyepfo mu rwego rwo gutegura no kumenyekanisha Album ye ya mbere azamurikira i Kigali muri Kanama 2020.
Andy Bumuntu yabwiye INYARWANDA, ko amaze gutunganya indirimbo 11 kuri 22 azakubira kuri Album iriho indirimbo ziranga urugendo rw’igihe amaze mu muziki. Yavuze ko yatekereje gukora ibi bitaramo kugira ngo n’abafana be bo mu Ntara ayibasangije.
Yagize ati “Alubumu yamaze gukorwa gusa ubu sindahitamo igihe cyo kuyimurika hano i kigali. Ariko mbere y’uko Album imurikwa muri Kanama 2020 nahisemo gutegura ibitaramo bibanzira ‘launch’ nyirizina. Ni ibitaramo bizabera mu Ntara zitandukanye.”
Igitaramo Andy Bumuntu azakorera i Huye kizabera kuri Credo Hotel, ku wa 20 Ukuboza 2019. Imiryango izafungurwa guhera saa kumi n’ebyiri z’umugoroba aho kwinjira ari 2,000 Frw ku muntu umwe na 1,000 Frw ku munyeshuri
Nyuma yo gutaramira i Huye, uyu muhanzi mu Ntara y’Iburasirazuba azataramira Rwamagana na Kayonza, mu Ntara y’Uburengerazuba azataramira Rusizi, Rubavu na Musanze mu Ntara y’Amajyaruguru. Ibitaramo bizasozwa n’igitaramo gikomeye cyo kumurikira abanya-Kigali iyi Album.
Kayigi Andy Dick Fred w’imyaka 24 y’amavuko uzwi mu muziki ku izina rya Andy Bumuntu, ni umuririmbyi w’umunyempano uririmba injyana ya Blues ivanzemo Gakondo ya Kinyarwanda. Mu mashuri yisumbuye na Kaminuza yize ibyerekeye amashanyarazi ariko abifatanya n’umuziki.
Imbere ya mwarimu ni umunyeshuri nk’abandi bose hanze
y’ishuri ni umuhanzi. Amaze gushyira hanze indirimbo ‘Ndashaje’ yatumye ahangwa
amaso na benshi, ‘Mukadata’, ‘Mine’, ‘Appreciate’ kugeza ku ndirimbo ‘Fine’
aherutse gushyira hanze.
ANDY BUMUNTU UGIYE GUKORA IBITARAMO BYO KUMENYEKANISHA ALBUM AHERUTSE GUSOHORA INDIRIMBO 'ON FIRE'


text:
URUKUNDO NYARUKUNDO EP 7:Urwango ruratangiye hagati y’Igitego na Umutesi
Cyuzuzo ati " Umute, singiye kukubeshya rwose, ntibishoboka. Nkunda Igitego kandi na we arankunda bikanyura. Ntacyo namuburanye najya gushakira ahandi rwose. Naje hano kuko namenye ko umaze kuza mu rugo kenshi unshaka, mpitamo kuza kukubwiza ukuri kugira ngo ureke guta umwanya wawe rwose witangirire ubuzima bushya kuko gusubirana byo ubu ntibigishobotse. Nubishaka tuzabana bisanzwe ariko iby’urukundo rwange nawe byo byikuremo bidakomeza kugutera umwanya, uzabona undi kandi numubera umukunzi mwiza azaguha uwo munezero ushaka."
Umutesi yabuze icyo arenzaho, areba Cyuzuzo amarira atemba ku matama, Cyuzuzo aramuhanagura, amaze gutuza aramusezera arataha.
Cyuzuzo na Kamali batashye bacecetse, Cyuzuzo ari gutekereza ku bimaze kuba. Bigeze aho Kamali abwira Cyuzuzo ati: «Ariko sha Cyuzu, abakobwa beza bose ko wabitwariye, twe tuzaba abande?» Cyuzuzo araseka maze abaza Kamali ati: «Mbamaze gute se kandi ko nawe uzi kunyibasira gusa.» Kamali ati: «None se wowe, reba ririya hogoza tuvuye gusura, urebe na wa mutarutwa wawe Igitego mu bakobwa. Ubwo se urumva hari umwiza wadusigiye kweli?»
Cyuzuzo ati: «Igitego niwe wange mumumparire naho abandi namwe muzirwarize sinzakebuka ngo ndebeyo rwose.» Kamali araseka maze abwira Cyuzuzo ati: «Gusa bombi ni beza pe!» Cyuzuzo ati "Abakobwa beza bo barahari hanze aha nk’uko ubivuga. Ariko ikigoye ni ukubonamo umukobwa w’umutima. Benshi muri bo ubwiza bwabo buhabanye n’ingeso bafite. Uramenye rero rwose utazabona isha itamba ugata n’urwo wari wambaye ngo ubonye za bakobwa maze nyuma ukazabyicuza. Nako reka tubyihorere bidatuma nibuka byinshi."
Umunsi wo gusubira ku ishuri wageze Umutesi yumva adashaka kujyayo. Muri we yumvaga yanze ibintu byose bibaho, akumva yakwigumira mu rugo akiryamira amanywa n’ijoro, ariko ku bw’ igitsure cya nyina arihangana aragenda.
Umutesi akinjira mu kigo yakubitanye na bamwe mu banyeshuri bakinanaga mu ikipe ya ‘volley ball’. N’urugwiro rwinshi baba bamusamiye hejuru bamuhobera, na we ariyumanganya abasuhuzanya urugwiro. Mu gihe bakiri muri ibyo Igitego aba arinjiye bose bavugira rimwe bati: «Igitegooo». Umutesi akebutse abona Igitego araza abasanga, ahita afata ivarisi amanuka yerekeza aho bararaga.
Umutesi kurenzaho byaramunaniye, kamere iramuganza kuburyo atari akicara ngo abashe kuganirira ahantu Igitego ari. Aho Igitego ari Umutesi yirindaga kuhagera, yaza aho ari agahita agenda. Bahuriraga mu kibuga kubera kubura uko agira na bwo mu mikinire ye umunabi ukamuganza bigatuma badakinana neza bigateza icyuho mu mikoranire y’ikipe. Mu myitozo yakoraga uko ashoboye ntibage mu ikipe imwe. Igitego na we yari asigaye yigengeserera aho ahuriye n’Umutesi hose kuko yabonaga ko ishyamba atari ryeru.
Umunsi umwe bagiye mu myitozo, umutoza atoranya ikipe ya mbere ibanza mu kibuga ngo ikine n’iya kabiri mu rwego rwo gutegura neza ikipe azakinisha mu marushanwa biteguraga. Umutesi n’Igitego bombi babanzaga mu kibuga, bityo ibyo gukwepana ntibyari bigishobotse.
Mu gukina rero aho gukorana nk’abagize ikipe imwe babaye nk’abari kurushanwa. Baherezaga umupira Igitego, Umutesi agahubuka nk’iya gatera akawukubita ugasubira ku ikipe bahanganye cyangwa ukarenga. Umutesi umupira wamugeraho uturutse ahandi, Igitego agafata umwanya ngo amuhereze atsinde, undi aho kumuhereza akawohereza ku ikipe bahanganye. Yaherezwa umupira na Igitego akanga kuwukoraho akawureka ukagwa hasi ngo yamuhereje nabi.
Umutoza w’ikipe amaze kubona ko hari ikibazo abajyana ku ruhande bombi arababwira ati: «Imikino muri gukina noneho ni bwoko ki? Ninde wayibatoje? Uziko wagira ngo ni ubwa mbere mukinnye ‘volley ball’!» Umutesi ati: «Nge mbona Igitego atagishoboye gukina. Umutima n’ibitekerezo bye biba byibereye mu bahungu gusaaa…, nakina azadutsindisha.» Igitego agwa mu kantu ati: «Yego ko Mana! Abahungu bahe mbamo Umute? Ndi kuguhereza umupira ukawureka, nafata umwanya ukanga kumpereza …» Umutesi amuca mu ijambo ati: «Nguhereza nguhereza iki se wa ndaya we izi gutwara abagabo b’abandi.» Igitego kwihangana biramunanira araturika ararira. Umutoza abibonye ahita abirukana ku kibuga bombi, ashyiramo abandi bikomereza imyitozo.
Imyitozo irangiye Umutoza yatumyeho Igitego n’Umutesi arabihanangiriza ati: «Mwa bakobwa mwe, murabizi ko ari mwe nkingi z’ikipe yacu kandi iminsi dusigaranye ni mike ngo twitabire amarushanwa. Amatiku yanyu sinyashaka mu kibuga na rimwe. Niba mudashoboye kuyarenga, muge muyiyambura mbere yo kwambara umwambaro wa siporo mugiye kuza mu kibuga. Mbihanganiye irya none, nihagira ikimenyetso na gito nongera kubona kigaragaza ko mukiri muri ayo matiku yanyu nzabashyira umuyobozi w’ikigo abirukane mujye kubana n’abo bagabo mupfa."
Imyitwarire y’Umutesi imbere y’Igitego yagaragariraga buri wese kuko ntiyabashaga kwihishira. Byageze aho n’abandi bamwishisha kubera kutishimira kamere mbi ye. Yaje kwisanga asigaye abaho nk’uri mu kato nta nshuti n’imwe akigira.
Umunsi umwe Cyuzuzo yaje gusura Igitego, akinjira akubitana n’Umutesi arahagara aramusuhuza. Bamaranye akanya gato, Cyuzuzo aramubwira ati: «Ndi kwihuta mfite umwanya muto, reka ndebe Igitego iminota itanshirana tudashiranye urukumbuzi.» Umutesi biramurya ariko ariyumanganya amusezera aseka.
...Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere , ku wa Gatatu no ku wa gatanu
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317
Ibice byabanje:
Umusogongero w’inkuru Ndende, EP1: URUKUNDO NYARUKUNDO
URUKUNDO NYARUKUNDO EP 2:Cyuzuzo arabutswe inkumi itagira uko isa !
URUKUNDO NYARUKUNDO EP 3: Cyuzuzo ararikocoye !
URUKUNDO NYARUKUNDO EP4: Cyuzuzo akubiswe n’inkuba
URUKUNDO NYARUKUNDO EP 5: Cyuzuzo abonye umuhoza
URUKUNDO NYARUKUNDO EP 6:Umutesi asabye imbabazi


text:
IGICE CYA 5
Imbaraga zo Kurema z’‘Uwaremye Ijuru n’Isi’
1, 2. Ni mu buhe buryo izuba rigaragaza imbaraga za Yehova zo kurema?
WABA warigeze kota umuriro mu ijoro ririmo imbeho nyinshi? Ushobora kuba warashyize ibiganza byawe mu ntera ikwiriye rwose y’ibirimi by’umuriro kugira ngo ususurukirwe. Iyo wigira hafi cyane, wari kumva ubushyuhe bwinshi. Nanone iyo wigira kure cyane, akayaga gakonje ka nijoro kari kugukubita, maze ukumva urakonje.
2 Hariho “umuriro” udushyushya ku manywa. Uwo “muriro” wakira mu birometero bigera kuri miriyoni 150! * Mbega ukuntu izuba rigomba kuba rifite imbaraga nyinshi, kubona dushobora kumva ubushyuhe bwaryo kandi riri ahantu hareshya hatyo bene ako kageni! Nyamara, isi izenguruka iryo tanura ritangaje iri ku ntera ikwiriye. Iramutse iryegereye cyane, amazi ari ku isi yakama; nanone iramutse iryitaruye cyane, amazi ari ku isi yose yahinduka barafu. Iyo isi iza kurenza imipaka muri ubwo buryo bwombi, byari gutuma uyu mubumbe wacu utabaho ubuzima. Uretse no kuba urumuri rutangwa n’izuba ari urw’ingenzi kugira ngo ku isi habeho ubuzima, ruranasukuye kandi rurahagije, tutiriwe tuvuga ko rushimishije cyane.
Yehova ‘yaremye umucyo n’izuba’
3. Ni ukuhe kuri kw’ingenzi cyane izuba rihamya?
3 Ariko kandi, hari abantu benshi babona ko izuba ari ikintu gisanzwe, nubwo ubuzima bwabo ari ryo bushingiyeho. Bityo, bananirwa kwiyumvisha icyo izuba rishobora kuba ryatwigisha. Bibiliya ivuga ku bihereranye na Yehova iti “waremye umucyo n’izuba” (Zaburi 74:16). Ni koko, izuba rihesha Yehova icyubahiro, we “waremye ijuru n’isi.” (Zaburi 19:2, umurongo wa 1 muri Biblia Yera; 146:6.) Ni kimwe mu bintu bitabarika biba mu kirere bitwigisha ibihereranye n’imbaraga nyinshi za Yehova zo kurema. Reka dusuzume bimwe muri ibyo bintu mu buryo bwimbitse, hanyuma tuze kwerekeza ibitekerezo ku isi n’ubuzima buyiriho.
“Nimwubure Amaso Yanyu Murebe Hejuru”
4, 5. Ni mu rugero rungana iki izuba rifite imbaraga kandi rikaba rinini, nyamara se, ringana iki urigereranyije n’izindi nyenyeri?
4 Nk’uko ushobora kuba ubizi, izuba ryacu ni inyenyeri. Rigaragara ko ari rinini cyane kuruta inyenyeri tubona nijoro bitewe n’uko ryo ritwegereye mu rugero runaka ugereranyije n’izindi nyenyeri. Ryaba rifite imbaraga zingana iki? Ubushyuhe bwo mu nda y’izuba bugera kuri dogere 15.000.000. Uramutse ufashe agatimatima karyo kangana n’agatwe k’agashinge abadozi bafatanyisha imyenda maze ukagashyira hano ku isi, ako kantu gato cyane kazana ubushyuhe bushobora kugutwika n’iyo waba uri mu birometero 140 kure yako! * Buri sogonda, izuba ritanga ingufu zingana n’izaturuka ku guturika kw’ibisasu bya kirimbuzi byo mu bwoko bwa bombe bibarirwa muri za miriyoni amagana n’amagana.
5 Izuba ni rinini cyane ku buryo ryakwirwamo imibumbe 1.300.000 ingana n’isi yacu. Mbese, izuba ryaba ari inyenyeri nini mu rugero rudasanzwe? Oya, abahanga mu bumenyi bw’ikirere bayita inyenyeri ntoya y’umuhondo. Intumwa Pawulo yaranditse ati ‘inyenyeri imwe ntinganya ubwiza n’indi nyenyeri’ (1 Abakorinto 15:41). Pawulo ashobora kuba atari azi ukuntu ayo magambo yahumetswe ari ay’ukuri. Hari inyenyeri runaka nini cyane ku buryo ishyizwe mu mwanya izuba ririmo, isi yacu yayiteberamo. Hari indi nyenyeri na yo nini cyane ku buryo ishyizwe muri uwo mwanya izuba ririmo, yagenda ikagera kuri Saturne
6. Ni gute Bibiliya igaragaza ko inyenyeri ari nyinshi cyane ugereranyije n’uko abantu babona ibintu?
6 Ikintu gitangaje ndetse kurusha ubunini bw’inyenyeri, ni umubare wazo. Mu by’ukuri, Bibiliya ivuga ko inyenyeri zisa n’aho zitabarika, mbese ko kuzibara biruhije kimwe no kubara “umusenyi wo ku nyanja” (Yeremiya 33:22). Ayo magambo agaragaza ko hari inyenyeri nyinshi cyane zirenze izo amaso yacu ashobora kubona. N’ubundi kandi, iyo uwo mwanditsi wa Bibiliya, Yeremiya, aza kuba yararebye mu kirere ari nijoro maze akagerageza kubara inyenyeri zigaragarira amaso, aba yarabaze nk’izigera ku bihumbi bitatu gusa, kuko uwo ari wo mubare ijisho ry’umuntu ridafite ikindi ryifashishije rishobora kubona mu ijoro ritamurutse. Uwo mubare ushobora kugereranywa n’umubare runaka w’utubuye tuba turi mu musenyi wagerwa ku mashyi. Mu by’ukuri rero, inyenyeri ni nyinshi cyane, kimwe n’umusenyi wo ku nyanja. * Ni nde wabasha kuzibara?
7. (a) Urujeje rwacu rwitwa Inzira Nyamata rurimo inyenyeri hafi zingahe, kandi se, uwo mubare ni munini mu rugero rungana iki? (b) Kuki kuba abahanga mu bumenyi bw’ikirere babona ko kubara injeje bigoye cyane bifite ireme, kandi se, ibyo bitwigisha iki ku bihereranye n’imbaraga za Yehova zo kurema?
7 Muri Yesaya 40:26, hasubiza hagira hati “nimwubure amaso yanyu murebe hejuru. Ni nde waremye biriya, agashora ingabo zabyo mu mitwe, zose akazihamagara mu mazina?” Muri Zaburi ya 147:4, hagira hati “abara inyenyeri.” Ni gute umubare w’‘inyenyeri’ ungana? Icyo si ikibazo cyoroshye gusubiza. Abahanga mu bumenyi bw’ikirere bagenekereza bavuga ko mu rujeje rwacu rwonyine rwitwa Inzira Nyamata, harimo inyenyeri zisaga miriyari 100. * Ariko kandi, urwo rujeje rwacu ni rumwe mu njeje nyinshi, kandi inyinshi muri izo njeje zirimo inyenyeri nyinshi kurushaho. Hariho injeje zingahe? Hari abahanga bamwe mu bumenyi bw’ikirere bagenekereza bavuga ko zigera kuri miriyari 50. Abandi barabaze basanga zishobora kuba zigera kuri miriyari 125. Bityo, umuntu ntashobora kumenya umubare nyawo w’injeje, habe no kumenya uko umubare w’inyenyeri zose zibarirwa muri za miriyari ziri muri izo njeje ungana! Nyamara, Yehova we azi umubare wazo. Ikirenze ibyo kandi, ahamagara buri nyenyeri mu izina ryayo!
8. (a) Ni gute wasobanura ukuntu urujeje rwitwa Inzira Nyamata ari runini? (b) Ni mu buhe buryo Yehova ategeka ibintu biba mu kirere mu kuyega kwabyo?
8 Turushaho gutinya Imana iyo dutekereje ku bihereranye n’ubunini bw’injeje. Kugira ngo urumuri rwambukiranye Urujeje rwacu, rufite umuvuduko w’ibirometero 300.000 mu isogonda, byarufata imyaka igera ku 100.000! Kandi injeje zimwe na zimwe zikubye incuro nyinshi cyane urwacu mu bunini. Bibiliya ivuga ko Yehova ‘yasanzuye’ icyo kirere kinini nk’urambura umwenda (Zaburi 104:2). Nanone kandi, yashyizeho gahunda ibyo bintu byo mu kirere bikurikiza mu kuyega. Kuva ku kavungukira gato cyane k’umukungugu uba hagati y’inyenyeri kugeza ku rujeje runini kurusha izindi zose, buri kintu cyose muri byo kiyega gikurikije amategeko agenga ikirere, ayo Imana yashyizeho kandi akaba ari na yo ituma akurikizwa (Yobu 38:31-33). Ni yo mpamvu abahanga mu bya siyansi bagereranyije ukuntu ibyo bintu biba mu kirere biyega kuri gahunda idahinduka na gahunda ikurikizwa n’umutwe w’ababyinnyi ba kabuhariwe! Hanyuma noneho, tekereza ku Muremyi w’ibyo bintu byose. Mbese, wumva udatinye Imana, yo ifite imbaraga nyinshi nk’izo zo kurema?
“Yaremye Isi n’Imbaraga Zayo”
9, 10. Ni gute imbaraga za Yehova zigaragarira mu bihereranye n’ukuntu yashyize izuba n’imibumbe irigaragiye, ari yo Jupiter, isi ndetse n’ukwezi, mu myanya birimo?
9 Imbaraga za Yehova zo kurema zigaragarira hano iwacu, ni ukuvuga ku isi. Yashyize isi muri iryo sanzure rinini abyitondeye cyane. Abahanga mu bya siyansi bamwe na bamwe bemera ko hari injeje nyinshi zishobora kuba zidafite ibintu bya ngombwa byatuma ubuzima bubaho uzigereranyije n’umubumbe wacu w’isi uriho ubuzima. Uko bigaragara, igice kinini cy’urujeje rwitwa Inzira Nyamata nticyagenewe kubaho ibintu bifite ubuzima. Mu Nzira Nyamata hagati huzuyemo inyenyeri nyinshi. Haba hari urumuri rwinshi cyane kandi kenshi na kenshi inyenyeri zijya zenda kuhagonganira. Hari ibintu byinshi bya ngombwa ku buzima bitaboneka ku nkengero z’urwo rujeje. Izuba n’imibumbe irigaragiye byashyizwe ahantu hakwiriye ugereranyije n’aho handi harangwa n’imimerere ikabije y’urumuri rwinshi cyane kandi hatarangwa ibintu bya ngombwa ku buzima.
10 Isi igaragiwe n’umubumbe witwa Jupiter, umubumbe uri kure cyane ariko ukaba ufite ubushobozi bukomeye bwo kurinda isi. Jupiter ikubye Isi incuro zisaga igihumbi, ikaba ifite imbaraga rukuruzi nyinshi cyane. Ibyo bigira izihe ngaruka? Ikurura cyangwa ikayobya ibintu byambukiranya ikirere bifite umuvuduko uhanitse. Abahanga mu bya siyansi bavuga ko Jupiter iramutse idahari, ibice bya rutura by’ibintu bihanuka bikikubita ku isi byakwiyongeraho incuro zigera ku 10.000 kurusha uko bimeze ubu. Ikidushishikaza cyane kurushaho, ni uko isi yacu igaragiwe n’icyogajuru kidasanzwe
11. Ni mu buhe buryo ikirere cy’isi cyaremewe kuba ingabo idukingira?
11 Imbaraga za Yehova zo kurema zigaragarira muri buri kantu kose karanga imiterere y’isi. Tekereza ku kirere, ari yo ngabo idukingira. Izuba ritanga imirasire y’ingirakamaro ku buzima, rigatanga n’indi ishobora kwica. Iyo iyo mirasire ishobora kwica irasiye mu kirere cyo hejuru y’isi, ituma umwuka usanzwe wa ogisijeni uhinduka undi mwuka witwa ozone. Hanyuma, uwo mwuka wa ozone ugenda utangira imyinshi muri iyo mirasire ishobora kwica. Mu by’ukuri, umubumbe wacu waremanywe igifubiko cyawo bwite cyo kuwukingira!
12. Ni gute umwikubo w’amazi ubera mu kirere ugaragaza imbaraga za Yehova zo kurema?
12 Icyo ni kimwe gusa mu bintu birangwa mu kirere cyacu, ni ukuvuga uruvange rw’isobe rwa za gazi zijyanye neza ku buryo zituma ibiremwa biba ku isi cyangwa hafi yaho bikomeza kubaho. Mu bintu bitangaje biranga ikirere cyacu harimo n’umwikubo w’amazi. Buri mwaka izuba rizamura, binyuriye ku icucumba ry’amazi, kirometero kibe 400.000 z’amazi, riyakuye mu nyanja. Ayo mazi ahinduka ibicu bikwirakwizwa hirya no hino n’imiyaga yo mu kirere. Mu gihe ayo mazi aba amaze kuyungururwa neza no kuvanwamo imyanda, agwa ari imvura, urubura n’amahindu bityo akongera akuzuza amasoko y’amazi. Ni nk’uko bivugwa mu Mubwiriza 1:7, hagira hati “inzuzi zose zisuka mu nyanja, nyamara inyanja ntiyuzura aho inzuzi zinyura ni ho zisubira kunyura.” Yehova ni we wenyine washoboraga gushyiraho umwikubo w’amazi nk’uwo.
13. Ni ikihe gihamya kigaragaza imbaraga z’Umuremyi tubonera mu bimera byo ku isi n’ubutaka bwayo?
13 Aho tubonye ubuzima hose, tuhabona igihamya kigaragaza imbaraga z’Umuremyi. Imbaraga za Yehova zo kurema zigaragara uhereye ku giti cyitwa séquoia (soma sekoya), gifite uburebure busumba ubw’inzu ifite amagorofa 30, kugeza ku bimera bito cyane byuzuye mu nyanja bigaragara hakoreshejwe gusa mikorosikopi, kandi bigatanga umwinshi mu mwuka wa ogisijeni duhumeka. Ubutaka ubwabwo bwuzuye ibintu bifite ubuzima
14. Ni izihe mbaraga ziba ziri muri atome ingana urwara?
14 Nta gushidikanya, Yehova ni we ‘waremye isi n’imbaraga ze’ (Yeremiya 10:12). Imbaraga z’Imana zigaragarira ndetse no mu tuntu duto cyane yaremye. Urugero, uramutse ufashe za atome zigera kuri miriyoni, atome zikaba ari two tuntu duto cyane mu byo Imana yaremye, ukazibangikanya, ntizishobora no kuba zagira umubyimba ungana n’agasatsi kamwe ko ku mutwe. Ikindi kandi, agatima kayo gato cyane kaba karimo imbaraga nyinshi cyane, ku buryo zikoreshwa mu bisasu bya kirimbuzi bya karahabutaka!
“Ibihumeka Byose”
15. Igihe Yehova yavuganaga na Yobu ku bihereranye n’inyamaswa zitandukanye, ni irihe somo yamuhaye?
15 Inyamaswa nyinshi ziri hano ku isi ni ikindi gihamya gishishikaje kigaragaza imbaraga za Yehova zo kurema. Zaburi ya 148 ivuga urutonde rw’ibintu byinshi bisingiza Yehova, hanyuma ku murongo wa 10 hakagira hati “namwe, nyamaswa n’amatungo yose.” Kugira ngo Yehova yerekane impamvu umuntu yagombye gutinya Umuremyi, igihe kimwe yabwiye Yobu ibihereranye n’inyamaswa, urugero nk’intare, imparage, imbogo, Behemoti (cyangwa imvubu) na Lewiyatani (uko bigaragara iyo akaba ari ingona). Ni iki yashakaga gutsindagiriza? Yashakaga gutsindagiriza ko niba umuntu aterwa ubwoba n’izo nyamaswa zifite imbaraga nyinshi, yagombye gutinya cyane kurushaho Umuremyi wazo.
16. Ni iki kigutangaza ku bihereranye na zimwe mu nyoni Yehova yaremye?
16 Nanone muri Zaburi ya 148:10 havuga ku bihereranye n’“inyoni zifite amababa.” Ibaze nawe amoko yazo uko angana! Yehova yabwiye Yobu ibihereranye n’imbuni, “isuzugura ifarashi n’uyigenderaho.” Mu by’ukuri, nubwo iyo nyoni ifite uburebure bwa metero 2,5 itajya iguruka, ishobora kwiruka ibirometero 65 mu isaha, ikagera muri metero 4,5 iteye intambwe imwe gusa (Yobu 39:13, 18)! Ku rundi ruhande, inyoni yitwa albatros imara hafi ubuzima bwayo bwose mu kirere iguruka hejuru y’inyanja. Iyo nyoni izi kureremba mu kirere ifite amababa areshya na metero 3. Ishobora kuguruka igihe cy’amasaha menshi idakubita amababa. Mu buryo butandukanye n’ubwo, akanyoni kitwa colibri ni ko kanyoni gato cyane ku isi; gafite santimetero 5 gusa z’uburebure. Gashobora gukubita amababa yako incuro zigera kuri 80 mu isogonda! Utwo tunyoni twitwa colibris, tuba turabagirana nk’ibuye ry’agaciro bateyeho amababa, dushobora guhagarara mu kirere nka kajugujugu, ndetse tukaba twanaguruka dusubira inyuma.
17. Igifi cyitwa baleine gifite ubunini bungana iki, kandi se, ubusanzwe twagombye kugera ku wuhe mwanzuro iyo twitegereje inyamaswa Yehova yaremye?
17 Muri Zaburi ya 148:7, havuga ko n’‘ibifi’ na byo bisingiza Yehova. Tekereza ku gifi abantu benshi bakunze kuvuga ko gishobora kuba ari yo nyamaswa nini kurusha izindi zose zo kuri uyu mubumbe, kikaba cyitwa baleine. Icyo ‘gifi’ kiba mu nyanja gishobora kugira uburebure bwa metero 30 cyangwa zirenzeho. Gishobora gupima ibiro bingana n’iby’ubushyo bw’inzovu 30 zikuze. Ururimi rwacyo rwonyine rupima ibiro bingana n’iby’inzovu imwe. Umutima wacyo ufite ubunini bungana n’ubw’imodoka ntoya. Urwo rugingo runini cyane rutera incuro icyenda gusa mu munota, mu buryo butandukanye n’uko bimeze ku mutima wa ka kanyoni kitwa colibri, ushobora gutera incuro zigera ku 1.200 mu munota. Icyo gifi cyitwa baleine gifite nibura umwe mu miyoboro yacyo y’amaraso munini cyane, ku buryo akana gato gashobora kuwuhorobamo. Nta gushidikanya, imitima yacu idusunikira gusubiramo amagambo atera inkunga asoza igitabo cya Zaburi, amagambo agira ati “ibihumeka byose bishime Uwiteka”!
Tuvane Isomo ku Mbaraga za Yehova zo Kurema
18, 19. Ni gute ibinyabuzima Yehova yaremye hano ku isi bigiye bitandukanye, kandi se, ibintu yaremye bitwigisha iki ku bihereranye n’ubutegetsi bwe bw’ikirenga?
18 Ni iki tumenya tubikesheje uburyo Yehova akoresha imbaraga ze zo kurema? Dutangazwa cyane n’amoko atandukanye y’ibintu yaremye. Hari umwanditsi umwe wa Zaburi wiyamiriye agira ati “Uwiteka, erega imirimo yawe ni iy’uburyo bwinshi! . . . Isi yuzuye ubutunzi bwawe” (Zaburi 104:24). Mbega ukuntu ayo magambo ari ay’ukuri! Abahanga mu bumenyi bw’ibinyabuzima bagaragaje amoko arenga miriyoni imwe y’ibinyabuzima biba hano ku isi; ariko, abantu bakeka ko hashobora kuba hariho amoko y’ibinyabuzima agera kuri miriyoni 10, 30 cyangwa zirengaho. Umuntu w’umunyabugeni ashobora rimwe na rimwe kubura ibyo ahanga, yarabimazeyo. Mu buryo bunyuranye n’ubwo, ubushobozi bwa Yehova bwo kurema
19 Uburyo Yehova akoresha imbaraga ze zo kurema bugira icyo butwigisha ku bihereranye n’ubutegetsi bwe bw’ikirenga. Izina “Umuremyi” ubwaryo, ritandukanya Yehova n’ibindi bintu byose biba mu ijuru no mu isi, ibyo byose bikaba ari “ibyaremwe.” Ndetse n’Umwana w’ikinege wa Yehova, we wari “umukozi w’umuhanga” mu gihe cy’irema, Bibiliya ntiyigera imwita Umuremyi cyangwa uwungirije Umuremyi mu kurema (Imigani 8:30; Matayo 19:4). Ahubwo, ni ‘imfura mu byaremwe byose’ (Abakolosayi 1:15). Umwanya Yehova afite wo kuba ari Umuremyi, umuha uburenganzira kamere bwo kuba umutware w’ikirenga w’ibintu byose.
20. Ni mu buhe buryo Yehova yaruhutse kuva igihe yarangirije umurimo we wo ku isi uhereranye n’irema?
20 Mbese, Yehova yaba yararetse gukoresha imbaraga ze zo kurema? Bibiliya ivuga ko igihe Yehova yarangizaga umurimo we uhereranye n’irema ku munsi wa gatandatu w’irema, ‘yaruhutse ku munsi wa karindwi imirimo ye yose yakoze’ (Itangiriro 2:2). Intumwa Pawulo yagaragaje ko uwo “munsi” wa karindwi ungana n’imyaka ibarirwa mu bihumbi, kuko wari ugikomeza no mu gihe cye (Abaheburayo 4:3-6). Ariko se, ‘kuruhuka’ byaba bishaka kuvuga ko Yehova yaretse rwose kugira ikintu icyo ari cyo cyose akora? Oya, Yehova ntiyigeze areka gukora. (Zaburi 92:5, umurongo wa 4 muri Biblia Yera; Yohana 5:17.) Ku bw’ibyo, kuruhuka kwe bigomba kuba byerekeza gusa ku kuba yararangije umurimo we uhereranye no kurema ibintu bigaragara byo ku isi. Ariko kandi, umurimo we wo gusohoza imigambi ye kugeza ku ndunduro ntiwigeze uhagarara. Uwo murimo wari ukubiyemo no guhumekera abantu kugira ngo bandike Ibyanditswe Byera. Ndetse uwo murimo we wari unakubiyemo ibyo gutuma habaho “icyaremwe gishya,” ibyo tukaba tuzabisuzuma mu Gice cya 19.
21. Ni gute imbaraga za Yehova zo kurema zizagira ingaruka ku bantu bizerwa mu gihe cy’iteka ryose?
21 Igihe umunsi wa Yehova wo kuruhuka uzaba urangiye, icyo gihe azashobora kuvuga ko imirimo ye yose ya hano ku isi ari ‘myiza cyane,’ nk’uko yabivuze ku iherezo ry’umunsi wa gatandatu w’irema (Itangiriro 1:31). Igisigaye ni ukuzareba uko nyuma y’aho azahitamo gukoresha imbaraga ze zitagira imipaka zo kurema. Uko bizagenda kose, twakwizera tudashidikanya ko tuzakomeza gushishikazwa n’uko Yehova akoresha imbaraga ze zo kurema. Mu gihe cy’iteka ryose, tuziga byinshi ku bihereranye na Yehova binyuriye ku byo yaremye (Umubwiriza 3:11). Uko tuzagenda tumenya byinshi kurushaho ku bihereranye na we, ni na ko tuzagenda turushaho kumutinya
^ par. 2 Kugira ngo ubashe kwiyumvisha ukuntu uwo mubare ari munini, tekereza kuri ibi bikurikira: kugira ngo ugende urwo rugendo utwaye imodoka
^ par. 4 Agatwe k’agashinge abadozi bafatanyisha imyenda kangana n’ururo.
^ par. 6 Hari abantu bamwe na bamwe batekereza ko abantu babayeho kera mu bihe bya Bibiliya bagomba kuba barakoreshaga ibikoresho gakondo runaka byo kureba mu kirere. Bakomeza bavuga bati ‘none se, ni gute abantu buntu bo muri ibyo bihe baba baramenye ko inyenyeri ari nyinshi cyane, ko zitabarika?’ Bene ibyo bitekerezo byo gukekakeka ntibihesha Yehova icyubahiro, we Mwanditsi wa Bibiliya.
^ par. 7 Tekereza igihe wamara urimo ubara inyenyeri zigera kuri miriyari 100 uko cyaba kingana! Uramutse ubaze inyenyeri nshya buri sogonda


text:
Hashize iminsi humvikana inkuru z’abantu bakomeje kwiyahura mu bice bitandukanye mu gihugu , ubwiyongere bw’abakomeje kwiyambura ubuzima bwatumye abantu bamwe batangira kugira ubwoba bibaza impamvu iri gutuma abantu bafata igikorwa cyo kwiyahura nk’igusubizo cya nyuma cy’ibibazo bafite.
Imibare y’ishami ry’umuryango w’abibumbye ryita ku buzima ivuga ko abantu miliyoni imwe biyahura ku isi buri mwaka, bivuze ko buri masegonda 40 hari umuntu wiyahura.
Ubushakashatsi bwakozwe n’Ikigo cy’Igihugu Gishinzwe Ubuzima mu Rwanda, RBC, bugaragaza ko imibare y’abafite indwara zo mu mutwe iri hejuru, ubu bushakashatsi bwakozwe hagati ya 2017 na 2018, bugaragaza ko muri 2018, abantu 223 500 bagiye kwa muganga bashaka ubufasha ku bibazo bifitanye isano n’indwara zo mu mutwe.
RBC ivuga ko mu bakoreweho ubushakashatsi, abagera kuri 85.6% bagiye kwizuzumisha basanzwe biyiziho ibimenyetso by’indwara zo mu mutwe. Ishami ry’Umuryango w’Abibumbye ryita ku Buzima (OMS), risobanura indwara zo mu mutwe nk’imyitwarire idasanzwe y’ibitekerezo, amarangamutima, ibyiyumviro, imyitwarire n’ibindi nk’ibyo bishobora kugaragara ku muntu mu gihe runaka.
Mu bakoreweho ubushakashatsi na RBC, abafite indwara y’agahinda gakabije bihariye 11.9% by’abarwaye indwara zo mu mutwe mu Rwanda, ikaba ari yo ya mbere yibasiye benshi mu gihugu, abenshi mu bamaze gufatwa n’izi ndwara zikamara igihe kirekire, zigira ingaruka ku buzima bwabo , mu gihe zitavuwe neza usanga hari ubwo bahitamo kwiyahura mu gihe nta bufasha babonye.
Kugeza ubu ibitera abantu kwiyahura mu Rwanda ni byinshi ndetse harimo n’ibishingiye ku mateka y’igihugu cyacu ariko tugarutse ku bihe turimo muri iyi minsi, ntabwo twakwirengagiza icyorezo cya Covid-19 cyagize ingaruka ku mibereho y’abantu batandukanye bituma bamwe babura ibyiringiro by’ubuzima bw’ejo hazaza bishobora kubakururira gufata icyemezo cyo kwiyahura.
Muri Raporo NISR yashyizwe hanze yitwa ‘Rwanda Vital Statistics Report 2019’ yagaragazaga ko mu 2019, imiryango 8941 mu Rwanda yemerewe n’inkiko gutandukana, ni imibare yazamutse cyane kuko mu 2018 hari hatanzwe gatanya 1311, ni ukuvuga ko zikubye inshuro 6.8. kandi iyi ni imibare y’ababa babashije kujya mu buyobozi gusa, abatandukanira mu buriri n’abatajya mu buyobozi ntibaba babariwemo.
Aya makimbirane y’abashakanye nayo agira ingaruka zikomeye mu muryango ndetse zishobora gutuma hari abafata icyemezo cyo kwiyahura.
Ubundi bushakashatsi bwashyizwe hanze n’ikigo cy’ibarurishamibare bwo mu mwaka wa 2014/2015, bugaragaza ko mu Rwanda abakobwa bageza imyaka 19 y’ubukure, muri bo 15% bafashwe ku ngufu, mu mibare iherukwa gutangazwa n’urwego rw’ubugenzacyaha mu Rwanda (RIB), ruvuga ko mu mwaka ushize wa 2020 abantu abasaga ibihumbi 4,452 bafashwe batangira gukurikiranwaho icyo cyaha.
Iyo urebye iyi mibare y’abafatwa ku ngufu, bikugaragariza ko iki kibazo giteye ubwoba kandi ingaruka zacyo zigera ku muryango wose cyane uwabikorewe iyo abadakurikinywe ngo ahumurizwe nawe aba ashobora gufata umwanzuro wo kwiyahura kubera ipfunwe.
Mu by’ukuri ibitera abantu kwiyahura ni byinshi ntabwo twabivugaho muri iyi nkuru yacu ngo tubirangize, ariko dushingiye ku bushakatsi bwavuzwe hejuru n’ibimaze iminsi bivugwa mu binyamakaru, bigaragaraza ko ikibazo cyo kwiyahura kimaze gufata indi ntera mu gihugu cyacu.
Abahanga mu buvuzi bw’indwara zo mu mutwe bagaragaza ko umubare munini w’abantu biyahura ngo babanza kugera aho bumva ari bonyine nubwo yaba akikijwe n’abantu 5,000 cyangwa se abana n’abantu, ariko we ngo aba yumva nta muntu bari kumwe kandi zimwe mu ngaruka za Covid-19 yazanye harimo n’uko yashyize abantu mu kwihugiraho no kudahura n’abandi.
Birakwiye ko amadini n’amatorero, imiryango itegamiye kuri Leta ndetse n’umuryango muri rusange bafata iya mbere hagatangizwa uburyo bwo kuganira cyane ku mbamutima (emotion) z’inshuti zabo , abagize umuryango ndetse n’abo basengana, abo bakorana n’abandi babari hafi kugira ngo umuntu amenye uko undi amerewe.
Iyo umuntu ababaye ukamuba hafi, nyuma y’icyumweru ashobora gutangira kureba ku buryo bwagutse, akabona ibindi bisubizo mu gihe yabonaga nta na kimwe. Birakwiye ko abantu bagomba kwitondera no kudafata nk’ibisanzwe umuntu uvuga ko ashobora kwiyahura.
Ese hari aho umuntu yakura amahoro?
Abantu benshi bararushye kandi ahantu hose, hari ubwo umuntu avuga ati’ Ndamutse ndongowe/ ndongoye nkagera mu rugo rwanjye nagira amahoro’. Ariko se abantu bose bageze mu ngo zabo bose bararuhutse? Si bose.
Hari igihe umuntu avuga ati’Ndamutse mbonye imodoka nkareka kugendesha amaguru, wenda naruhuka’. Ariko se nta bantu baruhiye mu modoka nziza bagenda bata amarira?
Bitewe nicyo utarageraho hari igihe utekereza ko n’ukigeraho aribwo uzabona amahoro ariko hari benshi bageze kubyo wifuza ariko babuze amahoro, hari n’abandi bafite ibiri munsi y’ibyawe bafite amahoro.
Hari abantu bagendana ibikomere bikomeye bidashoborwa komorwa n’undi muntu wese uretse Yesu wenyine .
Yesu yaravuze ati “Mwese abarushye n’abaremerewe, nimuze munsange ndabaruhura. Mwemere kuba abagaragu banjye munyigireho, kuko ndi umugwaneza kandi noroheje mu mutima, namwe muzabona uburuhukiro mu mitima yanyu, kuko kunkorera kutaruhije, n’umutwaro wanjye utaremereye.”Matayo 11:28-30
Birashoboka iri somo warisomewe cyangwa ukarisoma inshuro zirenze imwe ariko yaba mbere na nyuma yo kurisoma, nta cyahindutse mu buzima bwawe . Uyu munsi ndakwinginga ngo wemere wakire Yesu mu buzima bwawe bundi bushya niwe wenyine waguha amahoro yo mu mutima.
Yesu ni we uzabwira ibibazo byawe ntakumvire ubusa nk’umwana w’umuntu , ni we utazakuburira umwanya w’ibibazo byawe . Mugerageze uyu munsi ni we wakuruhura akagutura umutwaro w’ibibazo ufite.
Yesu yaravuze ngo “Mbasigiye amahoro, amahoro yanjye ndayabahaye. Icyakora simbaha nk’uko ab’isi batanga. Imitima yanyu ntihagarare kandi ntitinye.” Yohana 14:27
Wowe wafashe uyu mwanya ugasoma iyi nkuru ndakwifuriza kugira amahoro Yesu atanga ndetse no guhumurizwa nawe kuko iyi si yuzuyemo ibicantege byinshi. Yari mwene so URINZWENIMANA Mike
Source: Igihe.com
[email protected]


text:
Abarimu bahembewe kuba indashyikirwa barashima Leta y’u Rwanda
Yanditswe na NTAWITONDA JEAN CLAUDE
Abarimu bahembewe kuba indashyikirwa ku Munsi Mpuzamahanga wahariwe Umwarimu wabaye tariki 5 Ukwakira 2018, bagaragaje imbamutima batewe n’ibi bihembo bahawe biborohereza akazi kabo ka buri munsi.
Ibi bihembo byari bikubiyemo amapikipiki (moto) yo kubafasha mu ngendo, mudasobwa zigendanwa (laptops), ‘tablets’, ‘printers’ ndetse na telefoni zigendanwa.
Rwicaninyoni Jeremie, umwarimu wari uhagarariye abandi muri ibyo birori yashimiye Leta y’u Rwanda by’umwihariko Ikigo gishinzwe guteza imbere Uburezi mu Rwanda (REB) ndetse na Minisiteri y’Uburezi (MINEDUC) ku mbaraga bashyira mu kuzirikana umwarimu.
Yashimye uburyo Leta ikomeza gushyigikira umwarimu mu gukoresha ikoranabuhanga ndetse rikanakwirakwizwa mu burezi muri rusange binyuze muri gahunda zigamije gutyaza ubumenyi bw’umunyeshuri no korohereza umwarimu mu gutegura no kunoza umurimo we neza.
Yagize ati “Abarimu twifuza ko gahunda y’Iyakure yakomeza gushyirwamo imbaraga tugakomeza kongererwa ubumenyi kuko tubasha kwiga kandi tunakora. Ni ibyishimo ku Banyarwanda muri rusange kuko buri munyarwanda yahawe amahirwe yo kwiga uko angana kose ndetse no mu bushobozi afite.”
Girabawe Aloysie wahize abandi ku rwego rw’igihugu, ati “Ibi bihembo binyeretse ko hari icyo nshoboye ngiye gushyiramo imbaraga nkomeze guhanga udushya, kandi ndizera ko nzabishobora kuko n’ubundi nabikoraga nta gihembo ntegereje kubera ubwitange no gukunda akazi.”
Bashimye Leta y’u Rwanda yazirikanye umwarimu ikamushyiriraho Koperative Umwalimu SACCO ibafasha kuzigama no kugurizwa amafaranga amaze gukura benshi mu bukene.
Abarimu bishimiye amahugurwa anyuranye bahabwa bamwe bajya kuyakorera muri Amerika, i Burayi no mu bindi bihugu bya Afurika. Bashimye kandi n’agahimbazamusyi bahabwa kiyongeraho no kugabirwa inka muri gahunda ya Girinka.
Bashimye gahunda ya Perezida Kagame yo kugaburira abana ku ishuri kuko bituma abana biga neza, Minisiteri igashimirwa kwegereza akazi umwarimu binyuze mu icumbi ry’umwarimu.
ABARIMU BAKORA NEZA BAKWIYE GUSHIMWA
Ubuyobozi bwa REB buhamya ko Leta y’u Rwanda itazatezuka kwita ku mwarimu no gushyigikira abakora neza.
Bwana Nzitabakuze Claudien, Umuyobozi w’Ishami Rishinzwe Imicungire n’Iterambere by’Abarimu ati “Iyo umuntu akoze neza arashimirwa. Ntayo wabona uhemba umwarimu ariko iyo ufite bike ukabisangira n’uwo wishimiye kandi ukunda ni iby’agaciro”.
Minisitiri w’Uburezi, Dr Eugene Mutimura, na we yashimiye abarimu bagira uruhare rukomeye mu iterambere ry’igihugu, yibutsa Abanyarwanda ko uburezi n’uburere ari uburenganzira umwana adakwiriye kuburana, kandi ko agomba kubona umwarimu wabyize kandi ubishoboye.
Yibukije ko ireme ry’uburezi ari uruhurirane rw’ibintu bitandukanye, harimo ubumenyi, integanyanyigisho, imfashanyigisho, ibikoresho, inyubako nziza, ibidukikije n’ibindi bifasha kugira ngo uburezi bwifuzwa bugerweho.
Asanga bisaba uruhare rwa buri wese kugira ngo ireme ry’uburezi rikenewe rigerweho, hatezwa imbere umuryango nyarwanda w’ejo hazaza.
Dr. Mutimura yasabye abarimu gukunda igihugu no kuba intangarugero mu muryango nyarwanda kuko hari benshi baba babereye itabaza ry’ejo hazaza.
Abarimu basabwe gukomeza gukarishya ubumenyi uko iterambere rigenda rigaragara mu ikoranabuhanga, bakihugura mu ndimi zinyuranye, ku nteganyanyigisho nshya n’ibindi.
INGAMBA MU GUTEZA IMBERE IREME RY’UBUREZI NI NYINSHI
U Rwanda ruri mu bihugu byakataje mu kugira uruhare mu ntego z’iterambere rirambye, mu ngigo ya 2 igamije guteza imbere uburezi kuri bose cyane mu ntego ya 4 igira iti “Uburezi bufite ireme kuri bose ni ingenzi.”
Minisitiri Dr. Mutimura avuga ko ubukangurambaga bwatangijwe guhera mu ntangiro z’uyu mwaka mu gihugu hose, kugira ngo abarimu bafatanye ndetse banakorane n’inzego z’ubuyobozi mu gushakira umuti ibibazo bikivugwa mu burezi.
Hari kandi gahunda yo gushishikariza inzego zose gufatanya n’ababyeyi kugarura abana mu mashuri. Dr. Mutimura agira ati “Ubufatanye ni ngombwa; turere abana nk’ababyeyi b’intangarugero maze tubashyikirize abarimu na bo bagire icyo bongeraho.”
Yakomeje asaba ko abashinzwe uburezi mu karere, mu murenge bakomeza kwegera amashuri bakayagira inama.
REB na MINEDUC barashimira byimazeyo abafatanyabikorwa bose mu guteza imbere uburezi mu Rwanda, kuko uruhare rwabo rugaragara mu nzego zose zinyuranye.
Twabibutsa ko insanganyamatsiko y’umunsi wahariwe umwarimu ku rwego rw’igihugu ati: ‘Umwarimu Wize Kwigisha kandi Ubishoboye ni Umusingi w’Ireme ry’Uburezi’. Ku rwego rw’igihugu uyu munsi wizihirijwe mu karere ka Rwamagana mu gihe wizihirijwe ku rwego rw’Intara mu turere twavuyemo indashyikirwa yo ku rwego rw’Intara. Uyu munsi kandi wizihirijwe mu mirenge yose y’igihugu.


text:
Iki cyumweru tariki ya 20 Werurwe,ni umunsi mpuzamahanga wahariwe ibyishimo n’umunezero(Journée internationale du bonheur).Kuri iyo ngingo, « World Hapiness report » igaragaza uko abaturage b’ibihugu bitandukanye bakurikirana mu kwishimira ubuzima n’imibereho mu bihugu byabo.
http://www.un.org/fr/events/happinessday/resources.shtml
Ibipimo 5 byagendeweho bishyira ibihugu byinshi bya Afurika ku myanya ya nyuma.Muri ibyo bipimo,harimo amafaranga umuturage yinjiza ku mwaka,ubwisanzure mu bitekerezo,imiterere ya ruswa,imyaka yo kubaho,uko abanyantege nke bafashwa(social support).
Uretse Uburundi buheruka abandi,ibindi bihugu bihoramo intambara biri ku myanya itari mibi cyane.Nka Somaliya iri ku wa 76 n’amanota 5.440.Naho Somaliland région ni iya 97 n’amanota 5.057,Sudani y’Epfo ni iya 143 n’amanota 3.832.
N’ubwo Urwanda rutabaye urwa nyuma,rubarirwa mu myanya y’inyuma.Ku bihugu 157 byakorewemo isuzuma, rwaje ku wa 152 n’amanota 3.515.Byaba biterwa niki?Ese hari icyakorwa kugira ngo Abanyarwanda bakuremo iriya échec?
Ab’imena bazavuga ko ntakizananirana kuko tumenyereye gushinyiriza no kwikomeza.Nyamara ibyakorwa si ibyo kuvugisha iryinyo rimwe. Nko mu bihugu 5 bya mbere,ari byo Danemarike,Ubusuwisi,Isilande ,Noruveje na Finilande, umuturage abarirwa ko yinjije nibura 20 000UsD(15 000 000frw)ku mwaka, mu gihe Umunyarwanda atarageza no kuri 1500 UsD (1000 000frw,keretse iyaba yinjizaga cyangwa yahembwaga nibura 75000frw ku kwezi!).
Nanone kandi muri ibyo bihugu,abanyantege nke n’abafite ibibazo by’ubukene bagenerwa amafaranga atuma baramuka(assistances sociales),n’abari mu bushomeri bakitabwaho ngo babashe kwigurira ibintu by’ibanze
(aides et indemnités de chômage).Tutavuze no ku bindi,biragaragara ko urugendo rukiri rurerure.
Birashoboka ko hari ibindi bipimo byari gufatirwaho tukaba mu b’imbere. Tutirengagije uko kuri kw’ibyagaragajwe (byadushyize ku mwanya udashimishije) tuzagera kuri ubwo burenganzira bwo kubaho mu munezero ryari?
By P.B


text:
Umushinga wo kwandikisha inzibutso za Jenoside za Nyamata, Murambi, Gisozi na Bisesero ku rutonde rw’umurage w’isi rwa UNESCO
Binyujijwe muri Komisiyo y’Igihugu yo Kurwanya Jenoside (CNG), Leta y’u Rwanda yatangije igikorwa cyo kwandikisha inzibutso za Jenoside za Nyamata, Murambi, Gisozi na Bisesero ku rutonde rw’umurage w’isi rwa UNESCO.
Kwandikisha izi nzibutso za Jenoside ni igikorwa gifitiye Isi n’u Rwanda akamaro kuko kizafasha kurushaho kubungabunga amateka ya Jenoside yakorewe Abatutsi, muri iki gihe no mu igihe kizaza. Ni uburyo bufatika bwo kurwanya Jenoside n’ingengabitekerezo yayo hifashishijwe, inyigisho zihabwa abazisura n’ibihamya biri mu nzibutso bijyanye n’ubugome Jenoside yakoranywe. Ni uburyo na none bwo gusubiza agaciro inzirakarengane zishwe no guhora zibukwa kugira ngo Jenoside ntizongere kubaho ukundi, mu Rwanda no mu mahanga.
Inzibutso ziteganywa kwandikishwa ku rutonde rw’umurage w’isi rwa UNESCO, ni:
1. Urwibutso rwa Nyamata
Urwibutso rwa Jenoside rwa Nyamata rwahoze ari Kiliziya ruri mu Karere ka Bugesera mu Ntara y’Iburasirazuba. Mu gihe cyaziraga ko uhungiye mu ngoro y’Imana ayicirwamo, Nyamata kimwe n’izidni Kiliziya nyinshi mu Rwanda ziciwemo ibihumbi by’inzrakarengane. Kuri ubu, ishyinguyemo imibiri y’Abatutsi isaga ibihumbi mirongo ine.
2. Urwibutso rwa Murambi
Urwibutso rwa Jenoside yakorewe Abatutsi rwa Murambi ruri mu Karere ka Nyamagabe, Intara y’Amajyepfo. Uru rwibutso ni ishuri rya Tekiniki ryubakwaga, mu 1994, Abatutsi bari batuye mu cyahoze ari Gikongoro no mu nkengero zayo bashishikarijwe n’inzego zumutekeno kujyayo ngo "bacungirwe umutekano", ariko bagamije kubica hakoreshejwe ubushobozi buke, mu mwanya muto kandi ntawe ubacitse. Mu ijoro ryo kuwa 21/04/1994 Abicanyi bishe inzirakarengane zahungiye aho i Murambi, abasaga ibihumbi mirongo ine na itanu bavutswa ubuzima
3. Urwibutso rwa Gisozi
Urwibutso rwa Jenoside rwa Gisozi ruri mu Mujyi wa Kigali, Akarere ka Gasabo. Uru rwibutso rwubatswe mu 1999, ni rwo runini mu Gihugu hagendewe ku mubare w’abarushyinguyemo basaga 250.000. Usibye abantu bahiciwe, imibiri y’abahashyinguwe yavanywe hirya no hino mu Mujyi wa Kigali no mu nkengero zawo.
4. Urwibutso rwa Bisesero
Urwibutso rwa Bisesero uri mu Karere ka Karongi, Intara y’Iburengerazuba. Rwubatswe mu 1998 kugira ngo rubungabunge amateka y’ubutwari bwo kwirwanaho kw’Abatutsi banganga kwicwa barebera mu gihe kigera hafi ku mezi abiri. Nyuma yo gucika integer kubera gusonza no kutagira intwaro, baje kuneshwa, baricwa. Uru rwibutso rushyinguyemo imibiri y’inzirakarengane isaga ibihumbi mirongo ine na bitanu


text:
Ku wa gatandatu tariki ya 26 Ugushyingo 2011, Generali Paul Kagame yifatanyije n’abaturage bo mu Murenge wa Nduba mu Karere ka Gasabo mu gikorwa ngarukakwezi cy’umuganda aho bateye ibiti mu rwego rwo kurinda no kubungabunga ibidukikije . Perezida Paul Kagame yahavugiye ijambo, asaba abaturage gushishikarira gukora, bakirinda gutegereza ak’imuhana. Yanaboneyeho no kwamagana abavuga ngo nta demokarasi iri mu Rwanda. Aha, wasangaga uko kwikoma ababivuga abihera ku magambo Suzanne Rice yatangarije i Kigali ejobundi kuri 23 Ugushyingo aho yavugaga ko mu Rwanda nta bwinyagamburiro bwa politiki buhari.
Dore ijambo ryose Generali Kagame yavugiye i Nduba nyuma y’igikorwa cy’umuganda :
Muraho ? Muraho neza ? Mwakoze ; reka mbanze kubashimira gukora umuganda, mwakoze kandi mwawukoze neza nk’uko n’ibindi byose bisanzwe bigenda neza. Rero ndi bubaganirire mu magambo magufi ; naje kwifatanya namwe mu muganda, ntabwo ndi bwirirwe nsubira mu mateka, Umuyobozi w’Umujyi n’undi muyobozi wamubanjirije ngirango ibyo babivuze bihagije.
Uyu muganda twitabira kandi twifuza ko igihugu cyose cyitabira bifite impamvu, impamvu yabyo ni ugukangurira Abanyarwanda kumenya ko hari byinshi twakwigezaho biri mu bushobozi bwacu, biri mu maboko yacu, biri mu bwenge bwacu. Sibyo ? Kuko aho tuva n’aho tujya, aho tuva twarezwe mu buryo busa n’ubutubwira ko hari abandi batugomba imibereho yacu ; murumva icyo nshaka kuvuga ? Ko hari abandi bagomba kudutunga, ko hari abitwa abagiraneza twe twicara tukarambya, tugategereza abagira neza kuza kutugaburira, kuza kutwubakira amashuri, kuza kudukorera ibyo twifuza…
Abo bagiraneza ntibabaho ; nta mugiraneza ubaho umeze atyo. Mwari mubizi ? Nta mugiraneza ubaho ushobora kugutunga, uwo mugiraneza ushaka kugutunga abishakira iki ? Yabishakira iki ? Si umuntu nkawe ? None se azitunga, atunge abe, narangiza ashyireho namwe ? Kuki yakwitunga agatunga abe, yarangiza ashyiraho n’umuzigo wo kubikorera mwebwe ? Ni ukubera iki ? Cyangwa ubereye iki umuzigo, iyo ujya kwibaza ukavuga uti ” Ariko kuki jyewe mba umuzigo ugomba kwikorerwa n’undi muntu ?” Wabaye umuzigo wawe ukareka kuba umuzigo w’undi ? Iyo ubaye umuzigo w’undi, aho ashatse kukurekurira wikubita hasi ukameneka rwose. Wari wabona umuntu wikoreye umuzigo yaremerewe yagera aho aka… Eh, murabizi iyo wikoreye umuzigo wakuremereye, ukagera aho uwutura, ukavuga uti “ahuuu !” Tutitonze, tukemera kuba umuzigo w’abantu badutura hasi batyo, muranyumva ?
Uburyo bwa ngombwa bwa mbere bwo kutaba umuzigo uturwa utyo ni ugukora, ni ugukorera hamwe, ni ugukora umuganda nk’uyu nguyu kandi ni ugukora ibyangombwa birimo gutera aya mashyamba, birimo guhinga tukeza, birimo korora, birimo kubaka amashuri abana bacu bakiga, birimo kwitabira za mutuelle kugirango dushobore kugira aho twivuriza ubuzima bwacu bumere neza, birimo guhaha no guhahirana biduha rya faranga bahoze bavuga.
Ifaranga wakoreye ntabwo ari nk’ifaranga umuntu aguhera ubusa cyangwa yitwa ngo ahugereye ubuntu. Iyo ari iby’ubuntu gusa bya buri gihe ukabimenyera ukabigira umuco bikugira umuzigo.
Rero uyu muganda ujyanye n’imitekerereze yo kubaka u Rwanda rwacu rushya, kandi tubimazemo imyaka murabizi. Niyo mpamvu bahoze bavuga imihanda, bahoze bavuga amashanyarazi, nibyo n’ubundi mukwiye, ubundi byabujijwe n’iki ? Ntabwo dukwiye kubona imihanda cyangwa amashanyarazi cyangwa amazi cyangwa ibindi ngo tubibone nk’igitangaza cyangwa nk’imbonekarimwe ; niko bikwiye kandi birashoboka ko twabikora, twabikorera tukabyigezaho. N’iyo twakubakira ku nkunga n’ibindi ariko tubikoresha kugirango dushobore kugira ubushobozi, kugira imbaraga zishingiye kuri twebwe ubwacu.
Igikorwa cyose gishingiye ku mitekerereze imeze ityo kigira umusaruro kandi kiraramba. Naho ibindi mujya mwumva buri munsi bivugwa n’abantu bamwe, either izo nshuti cyangwa bamwe muri twe biyise ibitangaza, jye ntabwo ndabona, ntabwo ndumva neza ikintu cyo kuvuga ngo dushyira abana mu mashuri, ubuzima bw’Abanyarwanda bose tubwitayeho, Abanyarwanda bose turifuza ko bagira ibibatunga, bagira ibyo kurya, bakihaza kandi bakarya neza, tukagira iryo koranabuhanga bahoze bababwira rigera kuri buri wese, rigera no ku mwana wo muri primaire wiga gutara amakuru, kuyashakisha no kuyatanga.
Tugira uburyo mwebwe abaturage mwihitiramo ababayobora mukorana nabo ; jyewe ibyo navuga byose ubundi abantu bakwiye kuba bakora bashingiraho amajyambere yabo birakorwa. Hanyuma warangiza kubirondora byose, umaze kubivuga ukavuga uti : “Ariko abantu ntabwo bafite aho bavugira”. Aho badafite kuvugira ni aho kuvugira ubusa cyangwa kuvuga ntihagire ubasubiza. Twe icyo twakoze ni ugushyiraho uburyo buri muntu wese ashobora kuvuga ndetse akanasubizwa. Kuki wavuga ngo urateza imbere kuvuga ariko ntuze imbere gusubizwa igihe wavuze ibitari byo ?
Muri miliyoni zirenga cumi n’imwe z’u Rwanda ubungubu, buri wese ashobora kuvuga icyo ashaka, aho ashakiye, aho ariho hose kubera ko tugenda dushyira mu maboko y’Abanyarwanda ubwo buryo bwo gushobora kuba bahagarara bakavuga icyo bashaka. Ariko ntabwo nakwemera ngo urambwira ngo abakwiye kuba bavuga kandi batanasubizwa ni abantu bagera nko ku ijana cyangwa ijana na mirongo itanu mu bantu miliyoni icumi n’izindi. Abo se ni iki ? Kubera iki ? Muri bo ko harimo n’abavuga ubusa cyangwa ko muri bo ko hari n’abavuga ibisenya ! Igihe turiho twubaka u Rwanda ukaza kuvuga ibirusenya turagusenya. Nta n’umwe twabisabira imbabazi at all, ahubwo ntitubikora bihagije, nabwo bijyanye na kwa kundi kureka abantu gusa ngo bishyire bizane.
Ibindi byo kuvuga ngo imiyoborere myiza, cyangwa demokarasi, cyangwa uburenganzira bw’ikiremwamuntu. Iyo uteza imbere uburinganire bw’abantu, ukaba uri n’uwa mbere ku isi cyane cyane aho bijyanye no guteza imbere ubwo buringanire, kuzamura abari n’abategarugori batari bafite uwo mwanya, numbwira ngo ibyo ntabwo ari demokarasi, numbwira ngo ibyo ntabwo byubahirije ikiremwamuntu ugomba kuba uri umurwayi.
Numbwira ngo guha abana b’u Rwanda bose uburyo bakiga bakagira ubumenyi, bakagira ubushobozi, bakarerwa neza, bakagira igitunga umubiri wabo noneho bagashingira aho buri wese ashaka aba icyo ashaka kuba cyo, avuga icyo ashaka kuvuga, ukambwira ngo iyo ntabwo ari demokarasi, ugomba kuba ufite ikibazo.
Numbwira ngo gushyira mu bana b’u Rwanda n’Abanyarwanda bose uburyo bashobora kuvuga, bakavugira aho bashatse aho ariho hose, bakavugana n’uwo bashatse uwo ariwe wese ku isi ; twashoye imari mu bintu byo gushyiraho internet ngo buri Munyarwanda wese agire uburyo bwo gukoresha internet, abana bo muri primaire bose turi hafi kubaha uburyo bakoresha mudasobwa, murazizi, murazibona tuziha n’abana batoya. Uriya mwana ashobora kuvugana n’umuntu aho ari hose ku isi n’uwo wundi nawe ashobora no kumuvugisha, ashobora gutanga amakuru ayo ariyo yose, ashobora no kubona amakuru ayo ariyo yose, guhera ku mwana kugeza ku mukuru ; warangiza ukambwira ngo “u Rwanda ariko rurafunze”. Gufunga ni iki ? Gufunga, gufunga ni iki ? Ubu aho mwicaye aha murafunze ? Hari uwo bazanye ku gun point ? (baje batunze imbunda kumugeza hano ?) Simwe mwizanye ? Ntimusubirirayo aho mushakira ? Eeh ! Ubu se rwose umuntu azagire ate ?
Ariko jye nshobora kuba ntekereza igisubizo : Hari cya kindi nabatangiriyeho cyo kuvuga abitwa ngo ni abagiraneza kandi nkabereka ko atari abagiraneza, mwebwe Abanyarwanda nk’abandi Banyafurika niyo mpamvu ntinda ku kintu cyo kubabwira, cyo kuvuga iteka ngo “twihe agaciro” kubera ko nitutakiha ntawe uzakaduha. Uburyo atazakaguha ni ubuhe ? Iyo atangiye kuvuga atya ngo : “Ibi ngibi ni byiza ariko…” Ariko iki ? Buriya ariko icyo ivuze kitagaragara ni nko kuvuga ngo ’ariko aba Banyafurika bashaka kugira ubwigenge, oya bagomba kuguma hariya, tukaguma tubahetse nk’umuzigo tukabaturira aho tubashakiye’. Nicyo bivuze buriya nta kindi ; baravuga ngo uyu muntu nafashe ukuboko winyagambura arajya he ? Eeh ! Kuko aragufashe, kuko iyo agutunze aragufashe, agufashe ukuboko, agukoresha ibyo ashatse, aho abishakiye. Iyo winyagambura umwiyaka, ibi ngibi baba bavuga ni nko kuvuga ngo ubu uyu arajya he ? Uyu nguyu dutunze dushaka kugira icyo dushaka ko aba arajya he ?
Umuntu utunzwe n’abagiraneza nta gaciro agira ; abagafite, abakiha, abashaka kukakugenera ni babandi nyine bagutunze.
Aba rero bahora bavuga ngo “Ariko, ariko hari ikintu kibuze…” Habuze iki ? Aha mubona habuze iki ? Habuze ikintu kimwe, kandi nicyo dushaka, nicyo dukurikiranye nicyo kizajya kituzana mu muganda buri munsi, kikatwiriza ku zuba. Turashaka kubaho, turashaka kwibeshaho. Turashaka kwigenera ibyo tukomba kwigenera, ibyo dushaka. Turashaka ubwigenge. Niyo ntambara iriho, ntiwibwire ngo hari ikindi kibuze, nta kindi ! Iyo utigenga cyangwa iyo utitunga ntabwo wigenga. Ibindi byose ubigenerwa n’abagutunze, iyo bimeze bityo nta gaciro umuntu aba afite.
U Rwanda rushya ni urw’agaciro. Ni urw’agaciro gakwiye kuba kabashingiyeho mwebwe Abanyarwanda, umwana, umukuru, umugore, umugabo, noneho n’ibyo tudafite ubu ngubu, n’ibyo buri umwe muri mwebwe iyo yicaye mu rugo avuga ati : “mbuze iki, sindagera kuri iki” ; nibyo twifuza, nibyo dukorera kugirango ushobore kuba wabigeraho. Turifuza ko wabigeraho, turifuza gukorana nk’Abanyarwanda kugirango utaragerwaho n’icyo yifuza kibe cyamugeraho kandi abigiremo uruhare : niyo demokarasi, niyo majyambere, nibwo burenganzira bwa buri muntu kandi bwa muntu, niho uvugira icyo ushaka kandi ukakivugira igihe cyose ushakiye, nibwo burenganzira bwa buri kintu cyose. Nicyo nagirango rero nibutse umunsi nk’uyu w’uyu muganda ; umuganda ntabwo ari aya masuka n’imihoro n’ibindi twazanye gukora gusa. Umuganda ni icyo gitekerezo cyo gukora, cyo gukorera hamwe, cyo gukora ibyo dukeneye, cyo kwigabanyiriza kuba umuzigo w’abandi, kugirango niba ari umuzigo twikoreye, twikorere umuzigo wacu. Muranyumva ? Ni ibyo ngirango mbashimire.
Hanyuma ikindi ndangirizaho, uyu munsi na none w’umuganda no gutera aya mashyamba n’ibindi, ni ibintu duhuriyeho n’abandi ku isi hose ariko twebwe dufite uruhare rwacu kuko ingaruka zimwe nitwe zizaho ; iyo ufite imisozi nk’iyingiyi ihanamye gutya ikagenda ikambara ubusa, imvura iyo iguye imanukana ubutaka ukeneye kugirango uhingeho weze ikabutwara ; ntabwo tubikeneye, dukeneye ko ubutaka bwacu bufatwa neza, dukeneye ko tugira amazi, amazi tubonye ntatubere ikibazo ahubwo akatubera igisubizo. Ni ukuvuga ngo hari uko tugomba kwifata n’uko tugomba gufata ibidukikije, niyo mpamvu umwaka utangira mu kwezi kwa kabiri dufatanyine n’abandi ku isi n’umuryango wa UN twashyizeho imvugo-ngiro yo gutera amashyamba, gusubizaho amashyamba kugirango imisozi yacu ireke kwambara ubusa. Sibyo ? Inyungu ziri kuri twe, dutere amashyamba aho akwiye kuba aterwa, ayandi ndetse tuyatere mu ngo zacu kuko hari amashyamba atazirana no guhinga cyangwa no korora twifuza mu mago yacu biruzuzanya.
Hariho rero ibikorwa rusange tuzajya duhuriraho twese nk’Abanyarwanda, hari n’ibindi bikorwa bizajya bikorwa n’umuganda cyangwa se n’umuntu aho ari, aho ariho hose. Ibi byo gutera amashyamba rero tubizirikane kuko usibye ko amashyamba avamo ubukungu ubwayo ariko noneho aturindira ibidukikije ntibyangirike kandi ntibyangize ibyo twifuza. Ibyo rero bituruka mu myumvire yacu, bituruka mu bikorwa byacu ntabwo bizagomba guhora bihahwa hanze tubifitiye ubushobozi. Sibyo ?
Reka nsoreze aha ngaha ntabasinziriza, mushobora gusinzira, nshobora kubabwira byinshi mugatangira gusinzira ! Ngirango ahasigaye dushobora kwishimira ibyiza tumaze gukora, tumaze kugeraho kandi dushingira ku cyizere cyo kuvuga ko ibindi biri imbere bikitugoye nabyo tuzabikemura. Mu kanya bahoze batubwira hano ko musigaye mukinisha ifaranga ; ejo bundi ntabwo ryari rihari mwari abakene ariko biraza, iyo byaje, iyo ifaranga ryaje n’ibindi byose biba biri mu nzira biza. Sibyo ? Kandi nk’Abanyarwanda, Abanyarwanda bose b’intore ngirango muzi imvugo ngo ’Intore ntiganya ishaka ibisubizo’. Turi intore rero, mukomeze mube intore nziza, bibatere ishema bibahe agaciro, tubone ibyo dukeneye byose.
Mugire ubuzima bwiza rero. Murakoze cyane.


text:
Ibiro bya Minisitiri w’Intebe byashyize ahagaragara Imyanzuro y’Umwiherero wa 17 w’Abayobozi wabaye kuva ku itariki ya 16 kugeza ku ya 19 Gashyantare 2020.
Abari mu mwiherero banakoreraga mu matsinda.
Uwo mwiherero wabereye mu kigo cya gisirikare cya Gabiro, mu Karere ka Gatsibo, uyobowe na Perezida wa Repubulika y’u Rwanda Paul Kagame.
Nyuma yo kungurana ibitekerezo ku biganiro byatangiwe muri uyu Mwiherero, hafashwe imyanzuro ikurikira:
Imiyoborere n’Ubutabera:
1. Gushyira mu bikorwa inama zitangwa n’Umugenzuzi Mukuru w’Imari ya Leta hagamijwe kunoza imicungire y’imari ya Leta.
2. Gukora iperereza no gukurikirana abakekwaho ibyaha bya ruswa ndetse no gushyiraho uburyo bunoze bwo kugaruza umutungo wa Leta wanyerejwe.
3. Kurushaho kunoza serivisi zitangirwa ku rubuga rw’Irembo hakomeza kuvanwaho ibisabwa bitari ngombwa bikigaragara mu nzego za Leta.
4. Kongera no kunoza serivisi zitangwa n’Irembo cyane cyane mu Nzego z’Ibanze.
Ubuzima:
5. Kwihutisha isesengura ry’uburyo bwo kwimurira muri Minisiteri y’Ubuzima inshingano zo gukurikirana imyigire y’abaganga n’abakora imirimo ishamikiye ku buvuzi zari zisanzwe ziri muri Minisiteri y’Uburezi.
6. Kwihutisha ivugururwa rya Gahunda yo Guhugura Abakozi bo mu rwego rw’Ubuvuzi kandi hakongerwamo ibirebana n’isuzumabumenyi rihoraho (kuva umuganga akirangiza kwiga n’igihe cyose ari mu kazi) no gushyira imbaraga mu myitwarire ya kinyamwuga.
7. Guteza imbere ikoreshwa ry’ikoranabuhanga mu buvuzi (harimo ibirebana n’amakuru y’umurwayi n’inyemezabwishyu), hagamijwe korohereza abagana amavuriro kubona serivisi zihuse no gufasha amavuriro kunoza imikorere.
8. Gushyiraho uburyo bunoze bugenga uko abaganga bakorera mu mavuriro arenze rimwe (dual practice) hagamijwe kuzamura imitangire ya serivisi.
9. Kongera imbaraga muri Gahunda Mbonezamikurire y’Abana Bato hibandwa ku kurwanya imirire mibi n’igwingira.
Uburezi:
10. Guhagarika umuco wo kwimura abanyeshuri batatsinze (automatic promotion) hagamijwe kwimakaza ireme ry’uburezi.
11. Kongera umubare w’amashuri y’imyuga n’ubumenyingiro (TVET) no gushyiraho uburyo butuma arushaho kwitabirwa.
12. Gusuzuma ireme ry’uburezi butangwa muri za kaminuza n’amashuri makuru no kuvugurura ibisabwa kugira ngo kaminuza n’amashuri makuru bishya byemererwe gutangira gukora.
Abikorera:
13. Kurushaho guteza imbere urwego rw’abikorera no gukomeza kubongerera ubumenyi mu byo bakora.
14. Gushyiraho ingamba zo kuvugurura ubucukuzi bw’amabuye y’agaciro kugira ngo bukorwe kinyamwuga kandi umusaruro butanga ugakomeza kongererwa agaciro.
15. Gufasha abikorera kubona amafaranga y’inguzanyo mu bigega by’imari byihariye (equity funds).
16. Kongera umubare w’ibigega by’ishoramari ry’abishyize hamwe (collective investments) cyane cyane mu nganda zongerera umusaruro agaciro na serivisi.
Ubwanditsi @ VALUENEWS


text:
KIGALI – Itsinda ry’abashakashatsi bakomotse mu mashuri yo muri Leta Zunze Ubumwe z’Amerika bayobowe na Julie Kennedy, baje mu Rwanda aho basuye urwibutso rwa Gisozi mu Mujyi wa Kigali, rushyinguyemo abazize Jenoside yakorewe Abatutsi muri Mata 1994, ibyo bikaba byarakozwe mu rwego rwo kugaragaza ubufatanye n’Abanyarwanda, banaboneraho kuvuga ko bishimiye intera u Rwanda rumaze kugeraho nyuma y’imyaka 17 ayo mahano abaye.
Iri tsinda ryashyikirije urwibutso rwa Gisozi amafaranga angana n’ibihumbi 250 by’amanyarwanda, mu rwego rwo kunamira abashyinguwe aho ku Gisozi.
July Kennedy wari uyoboye iryo tsinda, yagize ati “twaje turi mu itsinda rigizwe n’abarimu 10 tuje kwihera amaso uburyo u Rwanda rwiteje imbere mu gihe gito, kugera aho ruba intangarugero ku rwego rw’isi.”
Iri tsinda ryaje mu izina ry’Ikigo “Seven Fund” rikuriwe na Michael Fairbanks, umwe mu bajyanama ba Perezida Paul Kagame, ryashinzwe muri 2005, icyo kikaba ari ikigo gifite icyicaro ahitwa Cambridge mu Ntara ya Massachussets muri Leta Zunze Ubumwe z’Amerika.
Iki kigo kizwi nk’ikigo kidaharanira inyungu ahubwo, giharanira guteza imbere ivuguruwa ry’iterambere no kurwanya ubukene.
Julie yasobanuye ko bafite izindi ntego muri uru rugendo, agira ati “twaje kandi tunagamije kwirebera uburyo uburezi buhagaze mu Rwanda, bityo tukazasura ibigo by’amashuri, ariko kandi tukazanasura ibitaro, ibigo by’abikorera n’ibya Leta, kugira ngo turusheho kumenya u Rwanda kuko ubu rwabaye icyamamare ku rwego rw’isi.”
Ikinyamakuru Izuba Rirashe cyamubajije uko yakiriye ibyo yiboneye ku rwibutso rwa Gisozi, avuga ko we atari ubwa mbere ageze mu Rwanda, kuko yahageze mu mwaka wa 2004, 2006 na 2009, ariko ko kuri we na bagenzi be ibyo babonye bidasanzwe, maze agira ati “kuri twe ni isomo rikomeye cyane ridusaba guharanira ko ibi bitazagira aho byongera kuba ku isi.”


text:
Mu mihimbire y’abahanzi hari ubwo batanga ubutumwa buzimije bikagorana kumenya neza icyo bashaka kuvuga. Ibi bisaba ko nyir’ubwite agira icyo atangaza ku gihangano cye, gusa na none hari ubwo yongera akazimiza
Umuhanzikazi Allioni kuri ubu ufite indirimbo nshya yise ‘Tuza’ yakoranye na Bruce Melodie ni we tugiye kuganiraho muri iyi nkuru yacu. Afite indirimbo ikunzwe n’abatari bacye yise ‘Ha hantu’ yasohokanye n’amashusho yayo tariki 21/08/2018. Yarakunzwe cyane. Ubusanzwe Allioni azwi mu ndirimbo zinyuranye zirimo; Pole pole, Umusumari, Karacyarimo, Sinzakureka, Amahirwe, Uramfite n’izindi.
Usesenguye ibyo Allioni aririmba muri iyi ndirimbo
‘Ha hantu’ ukabihuza n’ibyo yatangarije INYARWANDA, wahita umenya neza ukuri
nyako kw’ahantu Allioni yaririmbye. Twatangiye tuvuga ko abahanzi muri kamere
yabo bakunze kuzimiza. Utaganiriye n’umuhanzi cyangwa se nyir’igihangano,
biragoye ko wamenya ukuri kw’ibyo yanyujije mu gihangano cye. Ibi biri mu
mpamvu INYARWANDA yaganiriye na Allioni tumubaza byinshi kuri iyi ndirimbo ye.
Buzindi Allioni yasobanuye byimbitse 'Ha hantu' yaririmbaga mu ndirimbo ye.
Mu ndirimbo ‘Ha hantu’ Allioni yumvikana mu ijwi rye aririmba aya magambo; “Ha hantu, ha hantu,..Ku rumuri rugabanyije, ku kaziki kadasakuza, ku cyangwe cya nyacyo, nkongorera akantu, nkumbuye ijwi ryawe, njye nawe ha handi, mu nyanja y’imitoma,…harya hantu ndahakunze, ndahakumbuye ngwino dusubiraneyo. Ntuhindure amasaha dukomeze ya yandi, ….iki ni igihe cyawe umuvuduko wugabanye, ongera icyizere nkubere ibyishimo. “
Ku ba Allioni aririmba avuga ko
akumbuye ahantu hari urumuri rutagabanyije, hari umuziki udasakuza, ukabihuza
no kuba mu mashusho y’iyi ndirimbo uyu muhanzikazi agaragara ari kumwe
n’umusore bari mu cyumba ndetse hakaba n’aho uwo musore agaragara yambaye ubusa
ku gice hejuru, ibi bishobora gutuma hari abahita bacyeka ko ‘Ha hantu’ Allioni
aririmba ari ‘mu cyumba’ , birumvikana umuhungu n’umukobwa bari kumwe. Icyakora
nyir’ubwite hari uburyo yabisobanuyemo.
Umunyamakuru wa INYARWANDA , Nsengiyumva Emmy waganiriye na Allioni mu minsi ishize, yabanje kuvuga ko yabonye ‘Ha handi’ Allioni aririmba ari ahantu mu cyumba. Yahise abaza Allioni aho hantu aho ariho n’uko Allioni asubira agira ati: “Oya ntabwo ari mu cyumba, (yahise aseka cyane).” Yongeyeho ati “Nonese iriya ndirimbo yose ni mu cyumba? Ha handi ashobora ari nk’ahantu, ushobora no kuba umubyeyi yarakujyanye gusengera ahantu ukahakunda ariko agatinda kuhagusubiza, ukajya umubwira uti mama wansubije ha hantu ko mpakumbuye ko nahakunze wansubijeyo!.”
Allioni yashize amanga ‘Ha hantu’ yashatse gusobanura ahahuza n’ibiri mu mashusho y’iyi ndirimbo ye.
Umunyamakuru yahise avuga ati “N’umukunzi ukamubwira uti ha hantu (ndahakumbuye)?” Allioni yasubije avuga ko n’umukunzi byashoboka rwose, akakujyana ahantu mukagirana ibiganiro byiza akakubwira amagambo meza ndetse hakavamo n’ikintu yise ‘kizima’. Ibi ngo byatuma uhora usaba umukunzi wawe kugusubiza ha hantu.
Yagize ati: “N’umukunzi ashobora kukujyana ahantu ukishima mugasangira mukaganira mukagira ibiganiro byiza hakavamo n’ikintu kizima, ukajya umubwira uti ha hantu wambwiriye amagambo meza ni ho nshaka ko unsubiza narahakunze ndanahakumbuye. Nkumbuye kumva y’amagambo, nkumbuye kumva twa tugambo twiza wambwiraga. “
Allioni yabajijwe niba ibyo yaririmbye byaramubayeho agakumbura aho hantu bigeze aha, n’uko agira ati: “Ni ibintu narebye kuko abantu bajya bakumbura ikintu bakakibura kandi burya ufite uburyo wabibwiramo umuntu ukamubwira ngo wansubije ha hantu ko nahakumbuye nanahakunze, wambabariye ukahansubiza.” Yabajijwe niba hari uwo aherutse gusaba kumusubiza ‘ha hantu’, n’uko ati: “Ok ahubwo hari uwo nabibwira aka kanya! Bakunzi banjye munsubize ha handi, ndahakumbuye, ha handi ndi kuri stage, ndi kuririmba, muzamuye amaboko ndahakumbuye pe kandi nzi neza ko tuzahahurira. “
Ese wowe nyuma y’ibyatangajwe na Allioni n’ibyo wiboneye mu mashusho y’indirimbo ye, urasanga ‘Ha hantu’ avuga ari hehe?
Allioni aherutse gushyira hanze indirimbo 'Tuza' yakoranye na Bruce Melodie.
Uyu muhanzikazi ari gukorana na Alex Muyoboke nk'umujyanama we.
REBA HANO IKIGANIRO NA ALLIONI ASOBANURA 'HA HANTU' YARIRIMBYE


text:
Ibi byose bikorwa kubera ikoranabuhanga n’abantu batekereza kure bakazana ibyo abantu bakeneye bakurikije aho ibihe bigeze. Uku ni ko Kalpesh Patel watangije Kanis mu Rwanda yabigenje.
Kanis Retail Rwanda Ltd ni isoko rishya mu Rwanda ricururiza kuri murandasi ibikoresho byose birimo inkweto, imyenda, iby’ikoranabuhanga nka frigo, printer, mudasobwa, telefone zigezweho, amavuta yo kwisiga, imibavu, ibikinisho by’abana, ibikoresho byo mu gikoni, ibyo kunywa nk’umuvinyo n’ibindi.
Patel watangije iri soko yavuze ko akigera mu Rwanda mu 2019 yasanze hari ikibazo cyo kubona ibikoresho ku buryo bworoshye, kuko nk’iyo washakaga imashini imesa byagusabaga kujya mu mujyi kuyishakisha, rimwe na rimwe ukabura ubwoko ushaka cyangwa wabubona ugahendwa.
Ati “Icyo nakoze, nashakiye iki kibazo igisubizo nkora urubuga abantu bashobora kuguriraho ibikoresho byiza kandi bigezweho. Urwo rubuga ubu ruriho ibikoresho byinshi bitandukanye kandi nta wagira ikibazo cy’ubuziranenge bwabyo kuko mbere yo kubishyira ku rubuga tubanza kubisura tukareba uko bimeze twabishima tukabona kubishyiraho.”
Yakomeje avuga ko ibikoresho bagurisha ari ibifite aho bibarizwa hazwi, ndetse uko bwije n’uko bucyeye bakomeza kongera ibikoresho bacuruza, ariko nako bateza imbere ikoranabuhanga ku buryo ubitumije bimugeraho mu gihe gito.
Kanis ubu ifite ibikoresho birenga 5400 ku rubuga, aho igirana amasezerano n sosiyete zitandukanye nka LG, Samsung, Apple, Oppo, Hp, Dell, n’izindi ku buryo ushaka igikoresho cy’ikoranabuhanga cyangwa n’ibindi bitandukanye bimugeraho bimeze nk’ibivuye ku ruganda.
Patel yavuze ko umuntu uguze ashobora kwishyura akoresheje Mobile Money (MTN cyangwa Airtel), ikarita iyo ariyo yose, cyangwa akishyura amafaranga asanzwe igihe agejejweho ibyo yatumije, ndetse ko muri iki gihe abakiliya bari kugabanyirizwa kugeza ku 10% by’igiciro cy’igicuruzwa.
Yongeyeho ati “Icyo nakwizeza abatugana cyangwa abifuza kutugana ni uko nibasura urubuga rwacu icyo bazabona ari uko dutanga ibikoresho bifite umwimerere (qualité), ikintu cyose bazagura kizabanyura kuko byose bifite qualite kandi biraramba.”
Igikoresho gishobora kugira ikibazo Kanis ifasha ukiguze kugikemura ndetse batanga na garanti bitewe n’ubwoko bw’ibyo aguze.
Ushobora gucuruza wifashishije Kanis
Umucuruzi ufite ibikoresho byiza kandi bigezweho ashobora gucuruza kuri uru rubuga, aho abisaba anyuze kuri www.kanis.rw akiyandikisha, akuzuza ibisabwa, byarangira agasurwa n’iyi sosiyete ku buryo iyo byujuje ubuziranenge bishyirwa ku rubuga abantu bakabigura.
Patel ati “Ushobora no gucururiza kuri Kanis, hari porogaramu dufite yitwa ‘kanis affiliate partner’ aho umuntu ashobora kugurira abantu ibikoresho cyangwa akohereza abakiliya kugurira kuri Kanis, maze agahabwa 5% by’inyungu y’ibyagurishijwe buri uko yohereje umukiliya.”
Gukora ubu bucuruzi nabyo bisaba kwiyandikisha gusa ku rubuga rwa Kanis, aho ubisaba nta kiguzi yakwa ndetse nta n’igishoro cy’amafaranga runaka utanga, ibintu Patel avuga ko bishobora gufasha umuntu kubona amafaranga atavuye aho bari.
Uretse ibikoresho, Kanis ifite urubuga icururizaho ibiryo gusa rwa www.kanisfood.com aho umuntu atumiza ibiryo muri restora ashaka i Kigali, akabigezwaho.
Kugeza ubu Kanis igeza ibicuruzwa byayo ku batuye Umujyi wa Kigali gusa ariko ifite gahunda yo kuzagera no mu ntara zose z’igihugu, aho ushaka kubigura ajya ku rubuga rwa www.kanis.rw cyangwa akamanura (download) application yayo muri Playstore cyangwa App Store akiyandikisha akajya abona ibicuruzwa byoroshye.